text:
-
Takeshi Nakamura - Tone-Deafnesstakeshi nakamura - reality distortion fieldTakeshi Nakamura - XanaduTakeshi Nakamura - MaggotTakeshi Nakamura - inferior_article#1Takeshi Nakamura - MazeTakeshi Nakamura - Wonderfultakeshi nakamura - killing timetakeshi nakamura - foolish lovetakeshi nakamura - gaptakeshi nakamura -Takeshi Nakamura - Inferior Articles 3Takeshi Nakamura - Harmonytakeshi nakamura - voicesTakeshi Nakamura - MonomaniacTakeshi Nakamura - Rock'n Rolltakeshi nakamura - slapsticktakeshi nakamura - commonplace beattakeshi nakamura -takeshi nakamura -takeshi nakamura - drifting spect (mega remix on USA)Takeshi Nakamura - Particletakeshi nakamura - dozed off
ЗarpyзkaTekcT ЗakpыTb
-


c: text/html

text:
MASHOKO OKUWEDZERA
Nei vaKristu Vechokwadi Vasingashandisi Muchinjikwa Pakunamata
MUCHINJIKWA unonamatwa uye unoremekedzwa nemamiriyoni evanhu. The Encyclopædia Britannica inodana muchinjikwa kuti “chiratidzo chikuru chechitendero chechiKristu.” Kunyange zvakadaro, vaKristu vechokwadi havashandisi muchinjikwa pakunamata. Nei?
Chikonzero chinokosha ndechokuti Jesu Kristu haana kufira pamuchinjikwa. Shoko rechiGiriki rinowanzoshandurwa kuti “muchinjikwa” ndistau·ros′. Rinongoreva “bango rakatwasuka kana kuti danda.” The Companion Bible rinoti: “Shoko rokuti [stau·ros′] harimborevi mapango maviri akachinjikana . . . MuchiGiriki che[Testamende Itsva] hamuna chinotombopa kapfungwa kemapango maviri.”
Mune dzimwe ndima dzinoverengeka, vanyori veBhaibheri vanoshandisa rimwe shoko nokuda kwepakaurayirwa Jesu. Ishoko rechiGiriki rokuti xy′lon. (Mabasa 5:30; 10:39; 13:29; VaGaratiya 3:13; 1 Petro 2:24) Shoko iri rinongoreva “bango” kana kuti “chimuti, tsvimbo, kana kuti muti.”
Richitsanangura nei dandawo zvaro raiwanzoshandiswa kuurayira vanhu, bhuku rinonzi Das Kreuz und die Kreuzigung (Muchinjikwa uye Kurovererwa paMuchinjikwa), rakanyorwa naHermann Fulda, rinoti: “Miti yakanga isingawaniki pose pose panzvimbo dzaisarudzwa kuti dziurayirwe vanhu, vamwe vachiona. Saka dandawo zvaro raidzikwa muvhu. Vakasimudza maoko mudenga, vanhu vaityora mutemo vaisungirirwa padanda iri kana kuti kurovererwa maoko uye kakawanda makumbo avo airovererwawo.”
Zvisinei, uchapupu hwakasimba kupfuura humwe hwose, hunobva muShoko raMwari. Muapostora Pauro anoti: “Kristu wakatidzikinura pakutuka kwomurayiro, iye akaitwa chakatukwa nokuda kwedu, nokuti kwakanyorwa, kuchinzi: Vakatukwa vose vanoturikwa pamuti!” (VaGaratiya 3:13, Bhaibheri muNdimi yeUnion Shona) Pano Pauro ari kudzokorora mashoko aDheuteronomio 21:22, 23 ayo anotaura zvakajeka nezvomuti, kwete muchinjikwa. Sezvo kuurayiwa neiyi nzira kwaiita kuti munhu wacho ave “akatukwa,” zvaisazova zvakakodzera kuti vaKristu vashongedze misha yavo nemifananidzo yaKristu akarovererwa.
Hapana uchapupu hwokuti kwemakore 300 okutanga pashure pokufa kwaKristu, vaya vaizviti vaKristu vakashandisa muchinjikwa pakunamata. Zvisinei, muzana remakore rechina, Mambo wechihedheni ainzi Constantine akatendeukira kuchiKristu chakaramba kutenda, akatsigira kuti muchinjikwa uve chiratidzo chechiKristu. Hazvinei kuti Constantine aiva nevavariro dzei, muchinjikwa hauna chokuita naJesu Kristu. Chokwadika, muchinjikwa wakatanga nevahedheni. New Catholic Encyclopedia inobvuma kuti: “Muchinjikwa unowanika mutsika dzaivapo chiKristu chisati chavapo uye mune dzisiri dzechiKristu.” Mamwe mabhuku akasiyana-siyana akabatanidza muchinjikwa nokunamatwa kwezvinhu zvakasikwa uye tsika dzokurara nomumwe munhu dzechihedheni.
Saka, nei ichi chiratidzo chechihedheni chakasimudzirwa? Zviri pachena kuti zvakaitirwa kuti vahedheni vagamuchire “chiKristu” zviri nyore. Kunyange zvakadaro, kuzvipira kuchiratidzo chechihedheni chero chipi zvacho kunoshorwa neBhaibheri zviri pachena. (2 VaKorinde 6:14-18) Magwaro anorambidzawo kunamata zvidhori kwose. (Eksodho 20:4, 5; 1 VaKorinde 10:14) Saka, nechikonzero chakanaka chaizvo, vaKristu vechokwadi havashandisi muchinjikwa pakunamata. *
^ ndima 4 Kuti uwane kukurukurwa kwakadzama kwomuchinjikwa, ona mapeji 240-244 ebhuku rinonzi Kukurukurirana Tichishandisa Magwaro, rakabudiswa neZvapupu zvaJehovha.

robotstxt: allowed

filter: keep


text:
Muchovha Masvomhu
Muchidzidzo cheMasvomhu muchovha (vector in English) zvinoreva chiyero chinopimwa nehuwandu zvose nerudzivo. Mienzaniso yezviyero zviri pamupanda wemichovha ndezvinoti: fosi, rufangu, muchacha, nhambwe yasudurukwa. Chinhu chakakosha kuziva rudzivo rwuri kufamba narwo zviyero zvakaita seizvi.
Shoko reEnglish rokuti vector rinoreva that which carries or that which transports ndiro radudzirwa pano kuti rinzi muchovha kuChiShona.
Muenzaniso[chinja | edit source]
Muenzaniso wakanaka ndewemusiyano uripo pakati penhambwe njee isinei kuti kwafambwa kuchiendwa nekupi uye nhambwe yasudurukwa ine rudzivo. Somuenzaniso kana kuchibviwa kuHarare kuenda kuVictoria Falls nemuchovha kazhinji kunotevedzwa nzira yokuBulawayo, ndokuzokwidza kubva Bulawayo kuenda Victoria Falls. Tikazvitarisa Victoria Falls iri kuMadokero kweHarare, asi rwendo urwu rwunomboenda kuchamhembe pedzezvo rwozokwira kuenda kuMaodzanyemba kwakadziva kuMadokero.
Kana kuchitevedzwa mutsetse wakatwasuka nhambwe iri pakati peHarare neVictoria Falls inokwana 551 km - iyi ndiyo nhambwe yasudurukwa iri kutaurwa pano - ndiyo nhambwe inoda kunoenzana neinofambwa nendege mudenga. Asi kana tichitevedza mugwagwa nokupoterera kwayo nhambwe iri pakati peHarare neBulawayo inokwana 441 km; nhambwe iri pakati peBulawayo neVictoria Falls inosvika 439 km. Saka zvinoreva kuti kana kwatevedzwa mugwagwa iyi kunofambwa nhambwe inokwana kusvika 880 km kubva Harare kunobata Victoria Falls.


text:
Marathi Actress Ruchita Jadhav Hot In Red Saree Stills
.Tagged : Actress Ruchita Jadhav, Marathi actress, Marathi Actress Ruchita Jadhav, Marathi movie Actress Ruchita Jadhav, Marathi movie heroine Ruchita Jadhav, Ruchita Jadhav, Ruchita Jadhav hot images, Ruchita Jadhav pics, Ruchita Jadhav saree pics, Ruchita Jadhav spicy stills, Ruchita Jadhav stills, Ruchita Jadhav unseen pics;Actress Ruchita Jadhav Marathi actress Marathi Actress Ruchita Jadhav Marathi movie Actress Ruchita Jadhav Marathi movie heroine Ruchita Jadhav Ruchita Jadhav Ruchita Jadhav hot images Ruchita Jadhav pics Ruchita Jadhav saree pics Ruchita Jadhav spicy stills Ruchita Jadhav stills Ruchita Jadhav unseen pics 2013-03-18


text:
Fosi yeRutondapakati
Muchidzidzo fundoyetsimba, Fosi yeRutondapakati (centripetal) ifosi inokonzera mutumbi kufamba pamunyongo; inokonzera kuti mutumbi usataramuka kubva pachimiso chiri pakati pemunyonga kana denderedzwa. Mafambiro akadai anokonzerwa nokunge paine fosi ine yakananga kana kutonda pakati pemunyonga kana kuti denderedzwa.
Fosi yeRutondapakati (centripetal force) zvinoreva fosi inokonzera kuti mutumbi ufambe nespidhi isingachinje panzira yakaita denderedzwa. Fosi yeRutondapakati ine rudzivo rwakarurama nerudzivo rwemuchacha wemutumbi wacho.
Isaac Newton akatsangura achiti Fosi yehudzivapakati ifosi inokonzera kuti mutumbi ufambe nenzira yokunge uri kuvavarira kana kukwezvewa kuenda kune chimiso chiri pakati pedenderedzwa rinova nzira iri kufambwa nayo. Nokudaro mutumbi uyu unorambira mudenderedzwa iroro.
Tsananguro
Shoko rokuti centripetal rinobva pamashoko anoti centre and petere.
- Shoko rokuti Centre rinoreva pakati.
- Shoko rokuti Petere rinoreva "directed toward or seeking"
Naizvozvo shoko rokuti "centripetal" rinoreva "directed toward or seeking the centre".
KuChiShona kutonda zvinoreva kutarisa - facing in Engish.
Tsazaniso[chinja | edit source]
Ngatitii mutumbi une huremu, m, uri kufamba pamunyonga une taramunyongo r, nemuchacha we v m/s. Fosi yeRutondapakati inobata pamutumbi iwoyu inowanikwa netsazaniso inoti:
F = ma = (mv2)/r
Apa a anomirira rufangu.
Muenzaniso weFosi yeRutondapakati[chinja | edit source]
- Kana satellite iri kufamba muboterekwa ichipoterera nyeredzi, Fosi yeRutondapakatiinobva kuFosi yegunganidzo yenyeredzi iri kupotererwa.
- Kana mutumbi uri kuzeya pamuzerere (swing), Fosi yeRutondapakati inobva pakukakata kuri mutambo yakabatanidza mutumbi nedengerenge remuzerere.


text:
Cherechedza
Shoko rokuti kucherechedza (Observe in English) rinoreva chiitiko chokunge munhu kana mhuka iri kutapa ruzivo kubva kune zvakakomberedza. Ruzivo urwu runotapwa kuburikidza nehunzwi huri pavanhu nemhuka hunosanganisira: kuteerera nenzeve, kuona nemaziso, kunhuhwidza nemhuno, kuraidza nerurimi, kunzwa kupisa nekutonhora, kunzwa kuti pane chandibata kana kugunzva, zvichingodaro.
Takatarisana nezvidzidzo zveScience, kucherechedza kunoreva kuunganidza humbowo pamusoro pechinhu chiri kutariswa chiri kudzidzwa nezvacho.
Muenzaniso[chinja | edit source]
- Kana munhu achinge abuda panze muna June akanzwa kutonhorwa zvoreva kuti acherechedza kuti kuri kutonhora.
- Munhu akanzwa kunhuwa kwesadza riri kushinyira zvorevawo kuti acherechedza kuti kune sadza riri kubikwa rave kushinyira.
- Kana mwana akatswinyiwa nomumwe akanzwa kuradza kwazvo kureva kuti mwana atswinyiwa acherechedza marwadzo acho.


text:
Mari Yokuita Basa Renyu Inobvepi?
Basa redu rokuparidza rinotsigirwa nezvipo zvinopiwa neZvapupu zvaJehovha. Patinoita misangano yedu hapana ndiro yemari inofambiswa uye hapana anonzi ngaabvise chegumi. (Mateu 10:
Chimwe chinoita kuti tisava nezvinhu zvakawanda zvokubhadhara inyaya yokuti hatina vakuru vesangano vanonzi vanofanira kubhadharwa. Uyezve Zvapupu hazvibhadharwi pakuita basa rokuparidza paimba neimba, uye nzvimbo dzatinonamatira hadzisi dzemaoresa.
Zvipo zvose zvinopiwa zvinotumirwa kuhofisi yebazi yeZvapupu zvaJehovha uye zvinoshandiswa pakuyamura vanenge vawirwa nenjodzi dzinongoerekana dzaitika, kutsigira mamishinari edu nevatariri vanofambira, kubatsira pakuvaka dzimba dzokunamatira munyika dziri kusimukira uye kupirinda nokutumira maBhaibheri nemamwe mabhuku echiKristu.
Munhu mumwe nomumwe anozvisarudzira kana achida kupa zvipo kuti pabhadharwe zvinhu zvinodiwa, kutsigira basa redu rinoitwa pasi rose kana kuti zvose zvinodiwa. Ungano imwe neimwe inoudza vatendi vari muungano yayo kuti imarii iripo uye imwe yakashanda sei.


text:
Mwa pura mwaJesus ndi?
Yimo. Ose twa pura mwaJesus ogu ga tente asi: “
Nyame nzira nousili nomwenyo. Nagumwe si a wiza kwaTate, age ga hana kupitira pwange.” (Johanesa 14:6) Ose twa pura asi Jesus kwa tundire meguru a wize pevhu a ya gave mwenyo gwendi gokusikilira mo ngosizoweseso. (Mateusa 20:28) Nomfa nevhumbuko lyendi kugava mpito kowo ava pura mwendi va ka gwane mwenyo gwanarunye. (Johanesa 3:16) Ose twa pura hena asi ngesi Jesus kuna kupangera ngaHompa gomoUhompa wemeguru waKarunga, ou ngau ka reta po ntaantani mbili pevhu nalinye. (Ehororo 11:15) Ntani ose kukwatesa ko Jesus kononkango edi ga uyungire asi: “
Tate kwa pita nge.” (Johanesa 14:28) Ose kapi atu karere Jesus, morwa age kapisi Karunga Munankondo nadinye.


text:
WASHINGTON DC
—
Rimwe remasangano evarairidzi, reProgressive Teachers Union of Zimbabwe, PTUZ, rinoti rakaita musangano negurukota rezvedzidzo yepasi neyepamusoro, VaLazarus Dokora, vakakurukura nyaya dzakawanda dzinonzi dziri kukanganisa mafambisiriwo ebasa munyaya dzedzidzo.
Munyori mukuru wePTUZ, VaRaymond Majongwe, vanoti vakakwanisa kunzwisisa kubva kuna VaDokora kuti zvimwe zvinhu zvavanga vachinzwa sesangano zvakaita sekuti sangano ravo harichabvumidzwi kupinda muzvikoro zvakatoshamisawo VaDokora.
VaMajongwe vanoti vakakwanisa kunzwisisawo nezvenyaya yanga yotyisa varairidzi vakawanda yekuti vasina zvidzidzo zvemasvomho, Chirungu neScience vachamanikidzwa kudzokera kuchikoro kuti vange vachiita zvidzidzo izvi.
Vanoti panyaya iyi VaDokora vakavazivisa kuti bazi ravo rakawana vanoda kubatsira varairidzi vanoda kuenderera mberi nedzidzo, kwete kuti vachamanikidza vanhu kudzokera kuchikoro.
Imwe nyaya yavanoti vakajekeserwa naVaDokora ndeyekuti zvikoro hazvina kumbobvira zvarambidzwa kuita mitambo yazvo pakati pesvondo.
PTUZ yakanga yakumbira kusangana naVaDokora ichida kujekeserwa zvakawanda zvainoti yainyunyuta nazvo.
Sangano iri rakakumbirawo zvakare kusangana nemutungamiri wenyika, VaRobert Mugabe.
VaMajongwe vanoti sangano ravo richaenderera mberi nekutsvaga mvumo yekuti vasangane naVaMugabe, kunyange hazvo vasangana naVaDokora.
Hurukuro naVaRaymond Majongwe


text:
Motsi
Motsi kana kuti Chiposhi kana kuti Chimwe iri ivara rehuwandu, chiperengo chehuwandu, uyewo izita rechiperengo chinomirira huwandu uhu. Chinomirira huwandu hwechinhu chimwe chete. Motsi kana kuti chiposhi zvinorevawo pfungwa yokuva chikamu chimwe kubva muhumwe hunobva mumubatanidzwa hwezvinhu. So muenzaniso, chidimbu chemutsara chakareba nechikamu chimwe chehubatanidzwa hwehurebu (chezvikamu zvehurebu).
Muzvidzidzo zveMasvomhu, chiperengo chehuwandu ichi chinomirirawo zvinotevera:
- pachinyakare, ichi chiperengo chohuwandu (ordinal number) chokutanga, kunyangwe zvazvo mazuvano maitiro anogamuchirwa noruzhinji ndeokushandisa chiperengo chehuwandu chinomirira kusavapo kwezvinhu, 0, saicho chiperengo chokutanga.


text:
Nhungu dzechefu yegasi
Shoko rokuti nhungu dzechefu yegasi (Gas chambers kuChirungu) riri kushandiswa pano kureva chombo chekuuraya mhuka kana vanhu chinoshandisa chefu yegasi inopomberwa mumba yakavharika kwose zvokuti hapana pokuti gasi ringabude kana kuti munhu angabude. Gasi rinonyanya kushandiswa sechefu rinonzi hydrogen cyanide, asi carbon dioxide uye carbon monoxide dzinomboshandiswawo. nhungu dzechefu yegasi dzaishandiswa senzira yekuuraya vasungwa vainge vatongerwa kufa muUnited States of America mumwaka wechizana 1920. Hurumende yebato reNazi rekuGermany yakashandisa nhungu dzechefu yegasi senzira yokuuraya vanhu vazhinji muzvirongwa zvebaradzarudzi zvakauraya maJudah mamiriyoni matanhatu; chiitiko ichi chinozivikanwa nezita rokuti rutsvamhumburu. Kunonzi nyika yakasununguka yeCroatia yakashandisawo nhungu dzechefu yegasi kukamba yekuuraya yaive kuJasenovac.
Germany panguva yeNazi[chinja | edit source]
Nhungu dzechefu yegasi dzakashandiswa zvakanyanya muGermany panguva yeNazi, iyi iri nzira yekuparadza vanhu vakaremara mitezo kana pfungwa neavo vaizvidzwa semhandu panhau dzematongerwo enyika. Izvi zvakaitika mumwaka wechikumi 1930 uye 1940. Mugore 1942 mwedzi waJune vasungwa vane chitsama chemazana vaisanganisira 45 vebato remaCommunist rekuNetherlands vakaurayiwa nechefu yegasi paBernburg. Panguva iyi gasi raisarudzwa pakuita izvi raive carbon monoxide iro raitorwa kubva pamuchovha uri kutinhira.
Dzimwe kamba dzekuuraya dzemaNazi dzaishandisa hydrogen cyanide yainge yakanhadzirwa seZyklon B.
Panguva yerutsvamhumburu, nhungu dzechefu yegasi dzakanga dzakavakwa kuti dzikwanise kupinda vanhu vazhinji zvichitevedza murayiro wakanga watemwa nebato reNazi webaradzarudzi waivavarira kuparadza maJudah. Bato iri rakanga rakateya kuti riuraye vanhu vechiRomani, ngochani, vanhu vakaremara mitezo nepfungwa, nyanzvi dzakadzidza uye vafundisi. Gwaro rakaparurwa neNizkor Project mugore 1941 (September 3) rinoti vasungwa vehondo vekuSoviet Union vanosvika 600 vakaurayiwa neZyklon B pakamba yekuuraya yeAuschwitz, uku ndiko kwakava kutanga kupagidza mashandiro egasi iri paAuschwitz. Magwaro anonyorwa naJürgen Langowski padandirautande anotaura kuti carbon monoxide yakashandiswa kuuraya vanhu pakamba yekuuraya yeTreblinka.


text:
Munofunga Kuti Ndimi Mune Chitendero Chechokwadi Here?
Vaya vanonamata zvichibva pasi pemwoyo, vanofanira kufunga kuti chitendero chavakasarudza ndicho chinogamuchirwa naMwari naJesu. Nokuti kana zvisina kudaro, hapana chikonzero chokubatana nechitendero ichocho?
Jesu Kristu haana kubvumirana nepfungwa yakazara muzvitendero zvakawanda yokuti kune zvitendero zvakawanda zvinomiririrwa nemigwagwa yakawanda, zvinoita kuti vanhu vaponeswe. Asi akati: “
Gedhi rakamanikana uye mugwagwa wakatetepa unoenda kuupenyu, uye vashomanana ndivo vanouwana.” (Mateu 7:


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
1 Jakobho,+ muranda+ waMwari nowaShe Jesu Kristu, kumadzinza ane gumi nemaviri+ akapararira+ kwose kwose:
Kwaziwai!
2 Hama dzangu, pamunosangana nemiedzo yakasiyana-siyana, farai kwazvo,+
3 zvamunoziva kuti kutenda kwenyu uku kwakaedzwa kunoita kuti pave nokutsungirira.+
4 Asi kutsungirira ngakupedze basa rakwo, kuti muve vakakwana+ uye vakanaka muzvinhu zvose, pasina chamunoshayiwa.+
5 Naizvozvo, kana mumwe wenyu achishayiwa uchenjeri,+ ngaarambe achikumbira Mwari,+ uye iye achahupiwa;+ nokuti iye ane rupo kuna vose uye haazvidzi.+
6 Asi ngaarambe achikumbira+ aine kutenda, aine chokwadi nazvo,+ nokuti munhu asina chokwadi nazvo akafanana nefungu regungwa rinofambiswa nemhepo+ richisairirwa kwose kwose nemhepo.
7 Chokwadi, munhu iyeye ngaarege kufunga kuti ane chimwe chinhu chaachagamuchira kubva kuna Jehovha;+
8 iye munhu ane mwoyo miviri,+ asina kutsiga+ munzira dzake dzose.
9 Asi hama yakaderera ngaipembere nomufaro pamusoro pokukwidziridzwa kwayo,+
10 uye mupfumi+ pamusoro pokuninipiswa kwake, nokuti achapfuura seruva rezvinomera.+
11 Nokuti zuva rinobuda nokupisa kwaro kukuru, roita kuti zvinomera zvisvave, maruva azvo odonha uye runako rwazvo rwokunze rwoparara. Saizvozvowo, mupfumi achasvava mumararamiro ake.+
12 Anofara munhu anoramba achitsungirira muedzo,+ nokuti paanotenderwa achagamuchira korona youpenyu,+ yakapikirwa naJehovha kune vaya vanoramba vachimuda.+
13 Paanenge achiedzwa,+ munhu ngaarege kuti: “Ndiri kuedzwa naMwari.” Nokuti hapana munhu angaedza Mwari nezvinhu zvakaipa uyewo iye haaedzi munhu.
14 Asi mumwe nomumwe anoedzwa nokutorwa mwoyo onyengerwa nokuchiva kwake.+
15 Ipapo kuchiva pakunenge kwakura, kunobereka chivi;+ chiviwo pachinenge chaitwa, chinokonzera rufu.+
16 Musatsauswa,+ hama dzangu dzinodiwa.
17 Zvipo zvose zvakanaka+ nezvinopiwa zvose zvakakwana zvinobva kumusoro,+ nokuti zvinoburuka zvichibva kuna Baba vezviedza zvokudenga,+ uye ivo havambochinji sokufamba kunoita mumvuri.+
18 Nokuti ndizvo zvaakada,+ akatibereka neshoko rake rechokwadi,+ kuti tive zvimwe zvibereko zvokutanga+ zvezvisikwa zvake.
19 Zivai izvi, hama dzangu dzinodiwa. Munhu wose anofanira kukurumidza kunzwa, anonoke kutaura,+ anonoke kuva nehasha;+
20 nokuti hasha dzomunhu hadziiti kuti pave nokururama kwaMwari.+
21 Nokudaro bvisai tsvina yose nechinhu chiya chisingadiwi, ihwo uipi,+ uye gamuchirai nounyoro kusimwa kweshoko+ rinokwanisa kuponesa mweya yenyu.+
22 Zvisinei, ivai vaiti veshoko,+ kwete vanzwi chete, muchizvinyengera nokufunga kwenhema.+
23 Nokuti kana munhu ari munzwi weshoko, asiri muiti,+ iyeyu akafanana nomunhu anotarira chiso chake chaakazvarwa nacho mugirazi.
24 Nokuti anozvitarira, oenda, obva akanganwa kuti iye munhu akaita sei.
25 Asi iye anonyatsotarira mumutemo wakakwana+ worusununguko uye anorambira mauri, munhu iyeye achafara+ paanouita, nokuti haana kuva munzwi anokanganwa, asi muiti webasa.+
26 Kana munhu chero upi zvake achizviona somunhu anonamata zvakarurama+ asi asingadzori rurimi rwake,+ achiramba achinyengera mwoyo wake,+ kunamata kwomunhu uyu hakuna zvakunobatsira.+
27 Kunamata kwakachena+ uye kusina kusvibiswa+ mukuona kwaMwari wedu uye Baba vedu ndouku: kutarisira nherera+ nechirikadzi+ pakutambudzika kwadzo,+ uye kuzvichengeta usina ruvara+ rwenyika.+
© 2014 Watch Tower Bible and Tract Society of Pennsylvania.
|


text:
Mwari Ane Nzvimbo Yaanogara Here?
Mhinduro yeBhaibheri
Hongu. Mwari anogara kudenga. Ona zvinotaurwa nemavhesi aya omuBhaibheri:
Mambo Soromoni paainyengetera akati: “
Teererai muri kumatenga, iyo nzvimbo yenyu yamunogara isingachinji.”
Jesu Kristu akadzidzisa vadzidzi vake kuti vanyengetere vachiti “
Baba vedu vari kumatenga.”
Jesu paakamutswa, akapinda “
mudenga chaimo, zvino kuti aoneke pamberi paiye Mwari nokuda kwedu.”
Mavhesi iwayo anoratidza pachena kuti Jehovha Mwari munhu chaiye uye anogara kudenga kwete kuti ari kwose-kwose.


text:
Zvapupu zvaJehovha Zvakabuda Muchechi yeRoma Here?
Aiwa. Kunyange zvazvo tiri vaKristu, hatina kubuda muchechi yeRoma. Nei tichidaro?
Chechi dzakabuda muRoma dzinopikisana nedzidziso dzeRoma. Kunyange zvazvo chiri chokwadi kuti Zvapupu zvaJehovha hazviwirirani nedzidziso dzechechi yeRoma, isu hatina kubuda muchechi yeRoma nemhaka yezvikonzero zvinotevera:
Dzidziso dzakawanda dzemachechi akabuda muRoma dzinopesana nezvinonyatsodzidziswa neBhaibheri. Somuenzaniso, Bhaibheri rinodzidzisa kuti “kuna Mwari mumwe chete,” kwete vanaMwari vatatu vari mumunhu mumwe chete. (1 Timoti 2:5; Johani 14:28) Uye rinodzidzisa zvakajeka kuti Mwari anoranga vakaipa nokuvaparadza zvachose, kwete nokuvapisa mumoto.—Pisarema 37:9; 2 VaTesaronika 1:9.
Hatishori chechi yeRoma kana zvimwe zvitendero. Asi kuti tinoparidza mashoko akanaka oUmambo hwaMwari, nechinangwa chokubatsira vamwe kuti vave nokutenda mumashoko akanaka atinoparidza. (Mateu 24:14; 28:19, 20) Chido chedu ndechokudzidzisa vanhu vanoda chokwadi nezvaMwari uye Shoko rake, Bhaibheri, kwete kushora dzidziso dzezvimwe zvitendero.—VaKorose 1:9, 10; 2 Timoti 2:24, 25.


text:
Chokwadi Vakafa Vangararamazve Here?
Ungati . . .
hongu here?
kwete here?
pamwe here?
BHAIBHERI RINOMBOTII?
“Kuchava nokumuka kwavakafa.”—Mabasa 24:15, Bhaibheri Dzvene MuChiShona Chanhasi.
ZVARINOTAURA ZVINGAKUBATSIRA SEI?
Zvichakunyaradza kana ukafirwa.—2 VaKorinde 1:3, 4.
Hauzotyi rufu.—VaHebheru 2:15.
Uchava netariro yechokwadi yokuzosanganazve nehama neshamwari dzakafa.—Johani 5:28, 29.
TINGANYATSOBVUMA HERE ZVINOTAURWA NEBHAIBHERI?
Hongu. Tine zvikonzero zvitatu zvinoita kuti tidaro:
Mwari ndiye Musiki wezvinhu zvose zvipenyu. Bhaibheri rinoti Jehovha Mwari ndiye “tsime roupenyu.” (Pisarema 36:9; Mabasa 17:24, 25) Chokwadi haangatadzi kudzorera upenyu mumunhu anenge afa iye ari iye akasika zvinhu zvose zvipenyu.
Mwari akambomutsa vakafa. Bhaibheri rinotaura nezvevanhu vasere, vaduku, vakuru, varume nevakadzi, vakamutswa pasi pano. Vamwe vakanga vachangobva kufa, asi mumwe akanga ava nemazuva mana ari muguva!—Johani 11:39-44.
Mwari ane chido chokuzviitazve. Jehovha anovenga rufu; anorwuona somuvengi. (1 VaKorinde 15:26) Anodisa kwazvo kukurira muvengi iyeye, achishandisa rumuko. Akatomirira nemwoyo wose kumutsa vose vaanoyeuka kuti avaone vachiraramazve pasi pano.—Jobho 14:14, 15, Bhaibheri Rinoera.
ZVOKUFUNGA NEZVAZVO
Chii chinoita kuti tikwegure uye tife?
Bhaibheri rinopindura mubvunzo iwoyo pana GENESISI 3:17-19 naVAROMA 5:12.


text:
CHITSAUKO 11
Nei Mwari Achibvumira Kutambura?
Mwari ndiye akakonzera kutambura kuri munyika here?
Inyaya ipi yakamutswa mumunda weEdheni?
Mwari achabvisa sei migumisiro yokutambura kwevanhu?
1, 2. Mazuva ano vanhu vanotarisana nokutambura kwakaita sei, zvichiita kuti vakawanda vabvunze mibvunzo ipi?
PASHURE pokurwisana kwakaipa mune imwe nyika yasakadzwa nehondo, zviuru zvevakadzi nevana vasiri varwi vakanga vaurayiwa vakavigwa muguva rimwe chete rakanga rakapoteredzwa notumichinjikwa. Kamuchinjikwa kamwe nekamwe kaiva neshoko iri: “Nei?” Dzimwe nguva iwoyo ndiwo mubvunzo unorwadza zvikuru unobvunzwa nevanhu vose. Vanhu vanoubvunza vakasuruvara apo hondo, njodzi, hosha, kana kuti mhosva inoparwa zvinouraya vanhu vavanoda vasina mhosva, zvinoparadza misha yavo, kana kuti zvinounza kutambura kusingatauriki nedzimwe nzira. Vanoda kuziva nei matambudziko akadaro achivawira.
2 Nei Mwari achibvumira kutambura? Kana Jehovha Mwari aine simba rose, aine rudo, akachenjera, uye akarurama, nei nyika izere kwazvo noruvengo uye kusaruramisira? Wakambonetseka nezvinhu izvi iwe pachako here?
3, 4. (a) Chii chinoratidza kuti hazvina kuipa kubvunza kuti nei Mwari achibvumira kutambura? (b) Jehovha anonzwa sei pamusoro pouipi uye kutambura?
3 Zvakaipa here kubvunza kuti nei Mwari achibvumira kutambura? Vamwe vanonetseka kuti kubvunza mubvunzo wakadaro kunoreva kuti havana kutenda kwakakwana kana kuti vari kuratidza kusaremekedza Mwari. Zvisinei, paunenge uchiverenga Bhaibheri, uchaona kuti vanhu vakanga vakatendeka, vaitya Mwari, vaiva nemibvunzo yakafanana. Somuenzaniso, muprofita Habhakuki akabvunza Jehovha kuti: “Nei muchiita kuti ndione zvinhu zvinokuvadza, uye muchiramba makatarira zvinhu zvinongotambudza? Nei kupamba nokuita zvechisimba zviri pamberi pangu, nei kupopotedzana kuchiitika, uye nei kukakavara kuchiitwa?”—Habhakuki 1:3.
4 Jehovha akatuka here muprofita wacho akatendeka Habhakuki nokuti akanga abvunza mibvunzo yakadaro? Kwete. Pane kudaro, Mwari akabatanidza mashoko aHabhakuki omwoyo wose munhoroondo yakafuridzirwa yeBhaibheri. Mwari akamubatsirawo kuti anyatsonzwisisa zvinhu uye kuti ave nokutenda kwakasimba. Jehovha anoda kukuitira zvakafanana. Yeuka kuti Bhaibheri rinodzidzisa kuti “iye ane hanya nemi.” (1 Petro 5:7) Mwari anovenga uipi uye kutambura kwahunokonzera kupfuura chero munhu upi zvake. (Isaya 55:8, 9) Saka, nei munyika muine kutambura kwakawanda kudai?
NEI PAINE KUTAMBURA KWAKAWANDA KUDAI?
5. Ndezvipi zvikonzero zvinopiwa dzimwe nguva pakutsanangura kutambura kwevanhu, asi Bhaibheri rinodzidzisei?
5 Vanhu vezvitendero zvakasiyana-siyana vakaenda kuvafundisi vavo nevadzidzisi kunobvunza nei paine kutambura kwakawanda kudai. Kakawanda, mhinduro ndeyokuti kutambura kuda kwaMwari uye kuti kare kare akasarudza zvose zvaizoitika, kusanganisira zviitiko zvinotyisa. Vakawanda vanoudzwa kuti maitiro aMwari haatsananguriki kana kuti iye anouraya vanhu—kunyange vana—kuti ave navo kudenga. Zvisinei, sezvawakadzidza, Jehovha Mwari haambokonzeri zvinhu zvakaipa. Bhaibheri rinoti: “Mwari wechokwadi haamboiti zvakaipa, uye Wemasimbaose haamboiti zvisina kururama!”—Jobho 34:10.
6. Nei vanhu vakawanda vachiita chikanganiso chokupa Mwari mhosva yokutambura kuri munyika?
6 Unoziva here nei vanhu vachiita chikanganiso chokupa Mwari mhosva yokutambura kwose kuri munyika? Kakawanda, vanopa Mwari Wemasimbaose mhosva nokuti vanofunga kuti ndiye mutongi chaiye wenyika ino. Havazivi chokwadi chiri nyore asi chinokosha chinodzidziswa neBhaibheri. Wakadzidza chokwadi ichocho muChitsauko 3 chebhuku rino. Mutongi chaiye wenyika ino ndiSatani Dhiyabhorosi.
7, 8. (a) Nyika inoratidza sei unhu hwomutongi wayo? (b) Kusakwana kwevanhu uye “nguva nezviitiko zvisingafanoonekwi” zvinoitawo sei kuti vanhu vatambure?
7 Bhaibheri rinotaura zviri pachena kuti: “Nyika yose iri musimba reakaipa.” (1 Johani 5:19) Paunofunga nezvazvo, izvozvo hazvina musoro here? Nyika ino inoratidza unhu hwechisikwa chomudzimu chisingaoneki chiri “kutsausa nyika yose inogarwa.” (Zvakazarurwa 12:9) Satani ane ruvengo, anonyengera, uye ane utsinye. Saka nyika iri musimba rake yakazarawo noruvengo, kunyengera uye utsinye. Ndicho chimwe chikonzero nei paine kutambura kwakawanda kudai.
8 Chikonzero chechipiri nei paine kutambura kwakawanda kudai ndechokuti, sezvakakurukurwa muChitsauko 3, vanhu vave vasina kukwana uye vaine zvivi kubvira vanhu pavakapanduka mumunda weEdheni. Vanhu vane zvivi vanowanzorwira kutonga vamwe, uye izvi zvinoguma nehondo, udzvinyiriri, uye kutambura. (Muparidzi 4:1; 8:9) Chikonzero chechitatu chokutambura i“nguva nezviitiko zvisingafanoonekwi.” (Muparidzi 9:11) Munyika umo Jehovha asiri Mutongi anodzivirira, vanhu vangatambura nokuti zvinongoitikawo kuti vanova munzvimbo ine ngozi panguva inoitika njodzi yacho.
9. Nei tingava nechokwadi chokuti Jehovha ane chikonzero chakanaka chokubvumira kuti kutambura kupfuurire?
9 Zvinotinyaradza kuziva kuti Mwari haakonzeri kutambura. Haasi iye anokonzera hondo, kuparwa kwemhosva, udzvinyiriri, kana kunyange njodzi dzinongoitika dzoga izvo zvinoita kuti vanhu vatambure. Asi, tinofanira kuziva kuti, Nei Jehovha achibvumira kutambura kwose uku? Kana ari iye Wemasimbaose, ane simba rokumisa kutambura. Saka, nei asingashandisi simba rake? Mwari ane rudo watinoziva anofanira kuva nechikonzero chakanaka.—1 Johani 4:8.
NYAYA INOKOSHA INOMUTSWA
10. Satani akaramba chii, uye sei?
10 Kuti tizive kuti nei Mwari achibvumira kutambura, tinofanira kufunga zvakaitika kare panguva apo kutambura kwakatanga. Satani paakaita kuti Adhamu naEvha vasateerere Jehovha, nyaya inokosha yakamutswa. Satani haana kuramba kuti Jehovha ane simba. Iye anotoziva kuti simba raJehovha harina parinogumira. Asi chaakaramba ikodzero yokutonga yaJehovha. Nokutaura kuti Mwari aiva murevi wenhema anonyima vanhu vaanotonga zvinhu zvakanaka, Satani akapomera Jehovha kuti mutongi akaipa. (Genesisi 3:2-5) Satani akataura nenzira isina kunanga kuti vanhu vaizobudirira vasingatongwi naMwari. Izvi zvakadenha uchangamire hwaJehovha, kodzero yake yokutonga.
11. Nei Jehovha asina kungoparadza vapanduki muEdheni?
11 Adhamu naEvha vakapandukira Jehovha. Chaizvoizvo, vakati: ‘Hatidi kuti Jehovha ave Mutongi wedu. Tinogona kuzvisarudzira chakanaka nechakaipa.’ Jehovha aizogadzirisa sei nyaya iyoyo? Aizodzidzisa sei zvisikwa zvose zvakangwara kuti vapanduki vacho vakanga vasina kururama uye kuti nzira yake zvechokwadi ndiyo yakanakisisa? Mumwe munhu angataura kuti Mwari aifanira kunge akangoparadza vapanduki vacho ndokutanga patsva. Asi Jehovha akanga ataura chinangwa chake chokuzadza pasi nevana vaAdhamu naEvha, uye aida kuti vararame muparadhiso pasi pano. (Genesisi 1:28) Jehovha anozadzisa zvinangwa zvake nguva dzose. (Isaya 55:10, 11) Kunze kwaizvozvo, kuparadza vapanduki muEdheni kungadai kusina kugadzirisa nyaya yakanga yamutswa yaiva nechokuita nekodzero yaJehovha yokutonga.
12, 13. Enzanisira nei Jehovha akabvumira Satani kuva mutongi wenyika ino uye kuti nei Mwari akabvumira kuti vanhu vazvitonge.
12 Ngatimbofungei nezvomuenzaniso. Chimbofungidzira kuti mudzidzisi ari kuudza vadzidzi vake kuti vangagadzirisa sei dambudziko rakaoma. Mumwe mudzidzi akangwara asi anopandukira anotaura kuti nzira iri kushandiswa nomudzidzisi kugadzirisa dambudziko racho haina kururama. Achiratidza kuti mudzidzisi haakwanisi, mupanduki uyu anoomerera pakuti anoziva nzira iri nani yokugadzirisa dambudziko racho. Vamwe vadzidzi vanofunga kuti akarurama, uye vanopandukawo. Mudzidzisi wacho anofanira kuitei? Kana akadzinga vapanduki vacho mukirasi, izvi zvichaita kuti vamwe vadzidzi vaitei? Havazofungi here kuti mumwe wavo wavanodzidza naye uye vamwe vabatana naye vakarurama? Vamwe vadzidzi vose vari mukirasi yacho vangasvika pakusaremekedza mudzidzisi wacho, vachifunga kuti anotya kuratidzwa kuti haana kururama. Asi ngatitii mudzidzisi wacho anobvumira mupanduki wacho kuratidza kirasi kuti iye aizogadzirisa dambudziko racho sei.
13 Jehovha akaita zvakafanana nezvinoitwa nomudzidzisi wacho. Yeuka kuti vapanduki vaiva muEdheni handivo chete vaibatanidzwa. Mamiriyoni engirozi akanga akatarisa. (Jobho 38:7; Dhanieri 7:10) Kugadzirisa kwakaita Jehovha kupanduka kwacho kwaizova nezvakwaizoita zvakanyanya pangirozi dzose idzodzo uye pakupedzisira pazvisikwa zvose zvakangwara. Saka, Jehovha akaitei? Akabvumira Satani kuti aratidze matongero aaizoita vanhu. Mwari akabvumirawo vanhu kuti vazvitonge vachitungamirirwa naSatani.
14. Kusarudza kwaJehovha kuti vanhu vazvitonge kuchabatsirei?
14 Mudzidzisi womumuenzaniso wedu anoziva kuti mupanduki wacho nevamwe vadzidzi vari kumutsigira havana kururama. Asi anozivawo kuti kuvapa mukana wokuedza kuratidza pfungwa yavo kuchabatsira kirasi yose. Vapanduki vacho pavanokundikana, vadzidzi vose vakatendeseka vachaona kuti mudzidzisi ndiye chete anokwanisa kutungamirira kirasi. Vachanzwisisa nei mudzidzisi achizobvisa chero vapi zvavo vanopanduka mukirasi yacho. Saizvozvowo, Jehovha anoziva kuti vanhu vose vane mwoyo yakatendeseka uye ngirozi vachabatsirwa nokuona kuti Satani nevamwe vaakapanduka navo vakundikana uye kuti vanhu havagoni kuzvitonga. Kufanana naJeremiya womunguva yekare, vachadzidza chokwadi ichi chinokosha: “Haiwa Jehovha, ndinonyatsoziva kuti nzira yomunhu wepanyika haisi yake. Munhu anofamba haakwanisi kudzora nhanho dzake.”—Jeremiya 10:23.
NEI KWENGUVA REFU KUDAI?
15, 16. (a) Nei Jehovha akabvumira kuti kutambura kupfuurire kwenguva yakareba kudai? (b) Nei Jehovha asina kudzivisa zvinhu zvakadai semhosva dzakaipa kwazvo dzinoparwa?
15 Zvisinei, nei Jehovha akabvumira kuti kutambura kupfuurire kwenguva refu kudai? Nei asingaiti kuti zvinhu zvakaipa zvirege kuitika? Funga zvinhu zviviri izvo mudzidzisi womumuenzaniso wedu aisazoita. Kutanga, aisazodzivisa mudzidzi wacho apanduka kutaura nzira yake yokugadzirisa zvinhu. Chechipiri, mudzidzisi wacho aisazobatsira mupanduki wacho kugadzirisa zvinhu. Saizvozvowo, funga nezvezvinhu zviviri izvo Jehovha akatsunga kusaita. Kutanga, haana kudzivisa Satani nevaya vanomutsigira kuedza kuratidza kuti vakarurama. Saka zvave zvakakodzera kubvumira kuti nguva ipfuure. Muzviuru zvemakore zvenhoroondo yevanhu, vanhu vakaedza kuzvitonga kwakasiyana-siyana, kana kuti hurumende dzevanhu. Vanhu vakabudirira mune zvesayenzi nezvimwe zvinhu, asi kusaruramisira, urombo, kuparwa kwemhosva, uye hondo zvakatonyanya kuwedzera. Iye zvino kutonga kwevanhu kwaratidza kuti kwakundikana.
16 Chechipiri, Jehovha haana kubatsira Satani kutonga nyika ino. Somuenzaniso, kudai Mwari aizodzivisa mhosva dzakaipa kwazvo dzinoparwa, chaizvoizvo aisazova achitsigira kuti vapanduki vakarurama here? Mwari aisazova achiita kuti vanhu vafunge kuti zvimwe vanhu vanogona kuzvitonga pasina matambudziko anovapo here? Kudai Jehovha aizoita izvozvo, aizotsigirawo nhema. Zvisinei, ‘hazvibviri kuti Mwari areve nhema.’—VaHebheru 6:18.
17, 18. Jehovha achaitei nezvakaipa zvose zvakakonzerwa nokutonga kwevanhu uye kukanganisa kwaSatani?
17 Zvisinei, zvakadini nezvakaipa zvose zvakaitwa munguva refu Mwari paange achipandukirwa? Tinofanira kuyeuka kuti Jehovha ane masimba ose. Saka, anogona uye achabvisa migumisiro yose yokutambura kwevanhu. Sezvatakatodzidza, kuparadzwa kuri kuitwa nyika yedu kuchagadziriswa nokuchinja nyika yacho kuti ive Paradhiso. Migumisiro yechivi ichabviswa nokutenda chibayiro chorudzikinuro chaJesu, uye migumisiro yorufu ichachinjwa pachishandiswa rumuko. Saka Mwari achashandisa Jesu “kuti aputse mabasa aDhiyabhorosi.” (1 Johani 3:8) Jehovha achaita zvose izvi panguva yakakodzera chaiyo. Tinogona kufara kuti haana kukurumidza kuzviita, nokuti kushivirira kwake kwakatipa mukana wokudzidza chokwadi uye kumushumira. (2 Petro 3:9, 10) Munguva iyi, Mwari ave achishingaira kutsvaka vanhu vanomunamata nomwoyo wose uye kuvabatsira kutsungirira chero kutambura kupi zvako kungauya pavari munyika ino yatambura.—Johani 4:23; 1 VaKorinde 10:13.
18 Vamwe vangashamisika kuti, Kutambura kwose uku kungadai kusina kudziviswa here kudai Mwari akanga asika Adhamu naEvha nenzira yokuti vaisazopanduka? Kuti mubvunzo iwoyo upindurwe, unofanira kuyeuka chipo chinokosha chawakapiwa naJehovha.
UCHASHANDISA SEI CHIPO CHAKABVA KUNA MWARI?
19. Jehovha akatipa chipo chipi chinokosha, uye nei tichifanira kuchikoshesa?
19 Sezvatakaona muChitsauko 5, vanhu vakasikwa vaine rusununguko rwokusarudza. Unoziva here kuti ichocho chipo chinokosha zvakadini? Mwari akasika mhuka dzisingaverengeki, uye idzi dzinoita zvinhu nouchenjeri hwadzakapiwa pakusikwa. (Zvirevo 30:24) Munhu akagadzira marobhoti anogona kurongerwa kuti aite zvose zvaanenge arayirwa. Taizofara here kudai Mwari akanga atisika saizvozvo? Kwete, tinofara kuti tine rusununguko rwokusarudza kuti tinoda kuva vanhu vakaita sei, mararamiro atinoda, ushamwari hwatinoda kuva nahwo, nezvimwewo. Tinofarira kuva norusununguko rwakati, uye izvozvo ndizvo izvo Mwari anoda kuti tive nazvo.
20, 21.
20 Jehovha haafariri basa rinoitwa munhu achiita zvokumanikidzwa. (2 VaKorinde 9:7) Kuenzanisira: Ndezvipi zvaizonyanya kufadza mubereki—kutaura kwomwana kuti “Ndinokudai” nokuti anenge audzwa kuti adaro kana kuti kutaura izvozvo zvichibva pamwoyo? Saka mubvunzo ndewokuti, Iwe uchashandisa sei kuzvisarudzira kwawakapiwa naJehovha? Satani, Adhamu, uye Evha vakashandisa kuzvisarudzira nenzira yakaipa kwazvo. Vakaramba Jehovha Mwari. Iwe uchaitei?
21 Une mukana wokushandisa zvakanaka kwazvo chipo chinoshamisa ichocho chokuzvisarudzira. Unogona kubatana nemamiriyoni evanhu vakasarudza kutsigira Jehovha. Vanoita kuti Mwari afare nokuti vanoshingairira kuratidza kuti Satani murevi wenhema uye mutongi akundikana zvinosiririsa. (Zvirevo 27:11) Iwewo unogona kuita izvozvo nokusarudza mararamiro akarurama. Izvi zvichatsanangurwa muchitsauko chinotevera.


text:
HARARE—
Mukoma wemupepeti webepenhau re Sunday Mail, Edmund Kudzayi, VaPhillip Kudzayi, vamiswa pamberi pedare neChina vachipomerwa mhosva yakafanana neyemunin’ina wavo.
Va Phillip Kudzayi vamiswa vachipomerwa mhosva yekuronga zvekupidigura hurumende pamwe nekushambadzira mashoko anosvibisa zita rehurumende vachishandisa peji rinonzi Baba Jukwa riri pa Facebook.
Mutongi wedare, Va Vakayi Chikwekwe, vati musungwa agare muchizarira kusvikira musi wa 7Chikunguru pavakatarisirwa kudzoka kudare. Va Chikwekwe vatiwo musungwa aende kudare repamusoro kana achida kupihwa mukana wekubhadhara mari yechibatiso kudare repamusoro re High Court.
Izvi zvinotevera mashoko egweta rehurumende, Va Tawanda Zvekare, avo vati nyaya yakatarisana nemusungwa yakakura kwazvo zvekuti pamutemo hainganzwikwe namejasitiriti. Izvi zvabvumwa negweta remusungwa, Va Admire Rubaya.
Zvichakadai, chikumbiro chakasvitswa kudare naVa Edmund Kudzayi chekuti vapihwe mukana wekubhadhara mari yechibatiso chakatarisira kunzwikwa mangwana.
Mumapepa avo akasvitswa kudare muchikumbiro chavo, Va Edmund Kudzayi vanoti vakasungwa sezvo pane vamwe vakuru-vakuru vari mu Zanu PF vari kutyira kuti ivo Va Kudzayi vangangoshandisa hunyanzvi hwavo munyaya dzema computer kubuditsa pachena kuti vakuru-vakuru ava ndivo vaitumira mashoko kuna Baba Jukwa.
Va Kudzayi vari kuramba kuti havasirivo vari kuzviti Baba Jukwa pa Facebook.
Va Kudzayi vanoti vakanga vachishanda pamwe chete nebazi rinowona nezvekuchengetedzwa kwenyika pamwe nemapurisa kuti vatsvage kuti Baba Jukwa ndiani chaizvo uye vanoti vakasungirwa humbowo hwavakawana mutsvagiridzo yavaiita iyi vachishandisa hunyanzvi hwavo.
Mapepa ekupomera Va Edmund Kudzayi nemukoma ari pamberi pematare anoti vaviri ava vakange varonga kupandukira hurumende kana Zanu PF yabiridzira musarudzo dzakaitwa gore rapera.
Vakabatwa nemhosva, vaviri ava vanogona kutongerwa kugara mujeri kwehupenyu hwavo hwese.
Nyaya Ina Thomas Chiripasi


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
41 Zvino makore maviri azere akati apera, Farao akarota+ akamira pedyo noRwizi rwaNire.
2 Paiva nemhou nomwe dzakanga dzakanaka uye dzakakora dzakanga dzichibuda murwizi rwaNire, uye dzakatanga kufura pakati pouswa hwaNire.+
3 Paivawo nedzimwe mhou nomwe dzakanga dzichibuda murwizi rwaNire dzichidzitevera, dzakanga dzakashata uye dzakaonda,+ uye dzakamira pedyo nemhou dzaiva pamahombekombe orwizi rwaNire.
4 Mhou dzakanga dzakashata uye dzakaonda dzakatanga kudya mhou nomwe dzakanga dzakanaka uye dzakakora.+ Farao akabva apepuka.+
5 Zvisinei, akararazve akarota kechipiri. Paiva nehura nomwe dzezviyo dzaibuda padzinde rimwe, dzakakora uye dzakanaka.+
6 Paivawo nehura nomwe dzezviyo, dzakatetepa uye dzakapiswa nemhepo yokumabvazuva,+ dzaikura pashure padzo.+
7 Hura dzezviyo dzakatetepa dzakatanga kumedza hura nomwe dzezviyo dzakakora uye dzizere.+ Farao akabva apepuka akaona kuti airota.
8 Zvino ava mangwanani akanetseka.+ Naizvozvo akatumira shoko akashevedza vapristi vose veIjipiti vaiita zvemashiripiti+ nevanhu vayo vose vakachenjera,+ uye Farao akarondedzera hope dzake kwavari.+ Asi Farao haana kuwana mududziri wadzo.
9 Mukuru wevadiri akabva ataura naFarao,+ achiti: “Nhasi ndiri kutaura zvivi zvangu.+
10 Farao akatsamwira vashandi vake.+ Naizvozvo akandiisa kujeri reimba yomukuru wevarindi,+ ini nomukuru wevabiki.
11 Pashure paizvozvo tose takarota hope usiku humwe, ini naye. Takarota mumwe nomumwe hope dzake dzine kududzirwa kwadzo.+
12 Kwaiva nerimwe jaya rataiva naro imomo, muHebheru,+ mushandi womukuru wevarindi.+ Patakadzirondedzera kwariri,+ rakatidudzira hope dzedu. Rakadudzira kune mumwe nomumwe maererano nehope dzake.
13 Zvakazoitika sokududzira kwarakanga raita kwatiri. Ini akandidzorera kubasa rangu,+ asi iye akamuturika.”+
14 Farao akatumira shoko, akashevedza Josefa,+ kuti vakurumidze kumubudisa mugomba rejeri.+ Nokudaro akagera ndebvu,+ akachinja majasi ake,+ akapinda maiva naFarao.
15 Farao akabva ati kuna Josefa: “Ndarota hope, asi hapana angadzidudzira. Zvino ini ndanzwa nezvako zvichinzi unogona kunzwa hope wodzidudzira.”+
16 Josefa akapindura Farao, achiti: “Handifaniri hangu kuonekwa sechinhu! Mwari achazivisa kugarika kuna Farao.”+
17 Zvino Farao akaudza Josefa kuti: “Pandanga ndichirota ndanga ndimire pamahombekombe orwizi rwaNire.
18 Panga pane mhou nomwe dzakakora uye dzakanaka dzanga dzichibuda murwizi rwaNire, dzikatanga kufura muuswa hwaNire.+
19 Panga painewo dzimwe mhou nomwe dzanga dzichibuda dzichidzitevera, dzakatetepa uye dzakaipa kwazvo uye dzakaonda.+ Handina kumboona dzakaipa saidzodzo munyika yose yeIjipiti.
20 Mhou dzakaondoroka uye dzakaipa dzatanga kudya mhou nomwe dzakakora dzokutanga.+
21 Naizvozvo idzi dzapinda mumatumbu adzo, asi zvanga zvisingagoni kuzivikanwa kuti dzanga dzapinda mumatumbu adzo, zvadzanga dzakangoipa sezvadzanga dzakaita pakutanga.+ Ipapo ndabva ndapepuka.
22 “Pashure paizvozvo ndazoonawo izvi ndichirota, panga pane hura nomwe dzezviyo dzanga dzichibuda padzinde rimwe, dzakazara uye dzakanaka.+
23 Panga painewo hura nomwe dzezviyo dzakaputana, nhete, dzakapiswa nemhepo yokumabvazuva,+ dzanga dzichikura pashure padzo.
24 Hura dzezviyo dzakatetepa dzatanga kumedza hura nomwe dzezviyo dzakanaka.+ Naizvozvo ndaudza vapristi vanoita zvemashiripiti,+ asi hapana andizivisa.”+
25 Josefa akabva ati kuna Farao: “Hope dzaFarao dzakangofanana. Mwari wechokwadi audza Farao zvaari kuita.+
26 Mhou nomwe dzakanaka makore manomwe. Uyewo hura dzezviyo nomwe dzakanaka makore manomwe. Hope dzacho dzakangofanana.
27 Mhou nomwe dzakaondoroka uye dzakaipa dzazodzitevera makore manomwe; uye hura dzezviyo nomwe dzakaputana, dzakapiswa nemhepo yokumabvazuva,+ dzichava makore manomwe enzara.+
28 Ichi ndicho chinhu chandaudza Farao: Mwari wechokwadi ari kuita kuti Farao aone zvaari kuita.+
29 “Tarirai kune makore manomwe ari kuuya ezvokudya zvizhinji munyika yose yeIjipiti.
30 Asi makore manomwe enzara achaatevera, uye zvokudya zvizhinji zvose zvomunyika yeIjipiti zvichakanganwika uye nzara yacho ichangoparadza nyika yacho.+
31 Zvokudya zvizhinji zvaimbova munyika yacho hazvizozivikanwi nokuda kwenzara iyoyo inotevera, nokuti ichava huru kwazvo.
32 Hope dzacho zvadzadzokororwa kaviri kuna Farao zvinoreva kuti chinhu chacho chasimbiswa kwazvo naMwari wechokwadi,+ uye Mwari wechokwadi ari kukurumidza kuzviita.+
33 “Naizvozvo Farao ngaatsvake murume akangwara uye akachenjera amugadze kuti atarisire nyika yose yeIjipiti.+
34 Farao ngaaite izvozvo, agadze vatariri kuti vatarisire nyika yacho,+ atore chikamu chimwe chete pazvikamu zvishanu zvenyika yeIjipiti mumakore manomwe ezvokudya zvizhinji.+
35 Ngavaunganidze zvokudya zvose zvemakore aya akanaka ari kuuya, uye ngavaunganidze zviyo paruoko rwaFarao kuti zvive zvokudya mumaguta,+ uye ngavazvichengetedze.
36 Zvokudya zvacho zvichava mugove wenyika kwemakore manomwe enzara, achavapo munyika yeIjipiti,+ kuti nyika irege kuparadzwa nenzara.”+
37 Chinhu chacho chakava chakanaka kuna Farao nokuvashandi vake vose.+
38 Naizvozvo Farao akati kuvashandi vake: “Mumwe murume akafanana nouyu ane mudzimu waMwari maari angawanika here?”+
39 Pashure paizvozvo Farao akati kuna Josefa: “Mwari zvaaita kuti uzive zvose izvi,+ hapana mumwe munhu akangwara uye akachenjera sezvawakaita.+
40 Iwe pachako uchatarisira imba yangu,+ uye vanhu vangu vose vachakuteerera chose.+ Ndichangova mukuru kwauri pachigaro choumambo chete.”+
41 Farao akatizve kuna Josefa: “Ona, ndinoita kuti utarisire nyika yose yeIjipiti.”+
42 Naizvozvo Farao akabvisa rin’i yake ine chidhindo+ paruoko rwake, akaiisa paruoko rwaJosefa, akamupfekedza nguo dzakagadzirwa nerineni yakanaka kwazvo, akaisa chishongo chendarama muhuro make.+
43 Uyezve, akaita kuti akwire mungoro yechipiri yokukudzwa yaaiva nayo,+ kuti vashevedzere pamberi pake kuti, “A·vrékh!” nokudaro achimuita kuti atarisire nyika yose yeIjipiti.
44 Farao akatizve kuna Josefa: “Ndini Farao, hapana murume angasimudza ruoko rwake kana tsoka yake munyika yose yeIjipiti asina kubvumirwa newe.”+
45 Pashure paizvozvo Farao akatumidza Josefa kuti Zafenati-paneya uye akamupa Asenati+ mwanasikana waPotifera mupristi weOni+ kuti ave mudzimai wake. Josefa akabuda akafamba panyika yeIjipiti.+
46 Josefa akanga ava nemakore makumi matatu+ paakamira pamberi paFarao Mambo weIjipiti.
Josefa akabva pamberi paFarao akafamba achiona nyika yose yeIjipiti.
47 Nyika yacho yakaramba ichibereka zvizhinji mumakore manomwe ezvokudya zvizhinji.+
48 Akaramba achiunganidza zvokudya zvose zvemakore manomwe akauya panyika yeIjipiti uye aiisa zvokudya zvacho mumaguta.+ Zvokudya zvomumunda wakanga wakapoteredza guta akazviisa pakati paro.+
49 Josefa akaramba achiunganidza zviyo zvakawanda kwazvo,+ sejecha regungwa, kusvikira vazorega kuzviverenga, nokuti zvakanga zvisingaverengeki.+
50 Zvino gore renzara risati rasvika Josefa akaberekerwa vanakomana vaviri,+ avo Asenati mwanasikana waPotifera mupristi weOni akamuberekera.
51 Naizvozvo Josefa akatumidza dangwe racho kuti Manase,+ nokuti, sezvaakataura, “Mwari aita kuti ndikanganwe kutambudzika kwangu kwose uye imba yose yababa vangu.”+
52 Akatumidza wechipiri kuti Efremu,+ nokuti, sezvaakataura, “Mwari aita kuti ndibereke munyika yokutambudzika kwangu.”+
53 Zvino makore manomwe ezvokudya zvizhinji akanga avapo panyika yeIjipiti akapera zvishoma nezvishoma,+
54 uyewo, makore manomwe enzara akatanga kuuya, sezvakanga zvataurwa naJosefa.+ Nzara yacho yakavapo munyika dzose, asi munyika yose yeIjipiti makawanikwa zvokudya.+
55 Nyika yose yeIjipiti yakazofa nenzara uye vanhu vakatanga kuchemera zvokudya kuna Farao.+ Farao akabva ati kuvaIjipiti vose: “Endai kuna Josefa. Itai chero zvaanokuudzai.”+
56 Nzara yakavapo panyika yose.+ Josefa akabva atanga azarura matura ose ezviyo akanga ari pakati pavo, akatengesera vaIjipiti,+ nzara yacho zvayakanyanya panyika yeIjipiti.
57 Uyezve, vanhu vomunyika yose vakauya kuIjipiti kuzotenga kuna Josefa, nokuti nzara yakanga yanyanya panyika yose.+
© 2014 Watch Tower Bible and Tract Society of Pennsylvania.
|


text:
Upenyu Hwangu Hausi Kundinakidza—Chitendero, Mwari Kana Bhaibheri Zvingandibatsira Here?
Mhinduro yeBhaibheri
Hongu. Bhaibheri ibhuku rekare rine uchenjeri uye rinopindura mibvunzo inokosha yeupenyu uye rinogona kukubatsira kuti zvinhu zvikufambire zvakanaka muupenyu. Tarisa uone mimwe yemibvunzo yarinopindura.
Kune Musiki here? Bhaibheri rinoti Mwari ndiye “akasika zvinhu zvose.” (Zvakazarurwa 4:11) SeMusiki wedu, Mwari anoziva zvatinoda kuti zvinhu zvitifambire zvakanaka muupenyu.
Mwari ane hanya neni here? Kuratidza kuti Mwari haasi kure nevanhu Bhaibheri rinoti: “Haasi kure nomumwe nomumwe wedu.” (Mabasa 17:27) Ane hanya nezvinoitika muupenyu hwako uye anoda kukubatsira kuti zvinhu zvikufambire zvakanaka muupenyu.—Isaya 48:17, 18; 1 Petro 5:7.
Kuziva Mwari kunogona kundibatsira sei kuti ndifare muupenyu? Mwari akatisika tiine chido chokunamata, icho chinoita kuti tide kunzwisisa chinangwa choupenyu. (Mateu 5:3) Chido chokunamata chinosanganisirawo kuda kuziva Musiki wedu uye kuva neukama naye. Mwari anofara paanoona uchiedza nepaunogona napo kuti umuzive, nokuti Bhaibheri rinoti: “Swederai pedyo naMwari, uye iye achaswedera pedyo nemi.”—Jakobho 4:8.
Mamiriyoni akawanda evanhu akaona kuti kuva neushamwari naMwari kunoita kuti zvinhu zvivafambire zvakanaka muupenyu hwavo. Kunyange zvazvo zvisingarevi kuti hauzosangani nematambudziko kana wava kuziva Mwari, uchenjeri hwake huri muBhaibheri hunogona kukubatsira
Kuva nemhuri inofara.
Kuva nerugare nevamwe.
Kukunda matambudziko akasiyana-siyana akadai sokuora mwoyo, kuva nechirwere chisingaperi uye kunetseka nokushayiwa mari.
Zvitendero zvakawanda zvinoshandisa Bhaibheri hazvinyatsotevedzeri zvarinotaura. Asi chitendero chechokwadi icho chinonyatsotevedzera zvinotaura Bhaibheri chinogona kukubatsira kuziva Mwari.


text:
WASHINGTON—
Mukuru we sangano reNational Arts Council va Elvas Mari vanoti nyika yakarasikirwa zvikuru nekushaikwa kwemunyori ane mukurumbira Amai Sharai Mukonoweshuro avo vakashaya nemusi weSvondo mushure mekurwara nechirwere chegomarara. Vange vave nemakore makumi manomwe nemana.
Amai Mukonoweshuro vakaradzikwa kuGlen Forest mu Harare nechitatu. Muchakabvu vanozivikanwa nekunyora mabhuku anosanganisa “Ndakakutadzirei” rakanyorwa mugore ra 1979, ne mamwe anoti “Akarufatidzwa Mwoyo" rakanyorwa mu gore ra 1983 na "Ndakagara ndazviona rakanyorwa," mugore ra 1990.
Mamwe mabhuku aAmai Mukoweshuro akambo shandiswa nevadzidzi mubvunzo dzeShona dze “O” level. Amai Mukonoweshuro vasiya vana vatanhatu nevazukuru gumi nevashanu.
Vamwe vanyori navana nyanduri vanoti vari kurwadzikana zvikuru nekushaya kwegamba munyaya dzekunyora mabhuku.
Hurukuro NaVa Elvas Mari


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
6 “Chenjerai kuti murege kuita zvakarurama+ pamberi pevanhu kuti muonekwe navo; kana mukadaro hamuzowani mubayiro kuna Baba venyu vari kumatenga.
2 Nokudaro paunopa varombo zvipo uchivanzwira ngoni,+ usaridza bhosvo+ pamberi pako, sezvinoita vanyengeri mumasinagogi nomumigwagwa, kuti vakudzwe nevanhu. Chokwadi ndinoti kwamuri, Ivo vari kuwana mubayiro wavo wakakwana.
3 Asi iwe, paunopa varombo zvipo uchivanzwira ngoni, usaita kuti ruoko rwako rworuboshwe ruzive zviri kuitwa norudyi rwako,
4 kuti zvipo zvako zvaunopa varombo uchivanzwira ngoni zvive pakavanda; ipapo Baba vako vari kuona vari pakavanda vachakuripa.+
5 “Uyewo, pamunonyengetera, musava sevanyengeri; nokuti ivo vanoda kunyengetera vakamira+ mumasinagogi nepamharadzano dzenzira dzakafara kuti vaonekwe nevanhu.+ Chokwadi ndinoti kwamuri, Ivo vari kuwana mubayiro wavo wakakwana.
6 Zvisinei, iwe paunonyengetera, pinda muimba yako+ uye, kana wavhara suo rako, nyengetera kuna Baba vako vari pakavanda;+ ipapo Baba vako vanoona vari pakavanda vachakuripa.
7 Asi paunenge uchinyengetera, usadzokorora-dzokorora zvinhu zvakafanana,+ sezvinoita vanhu vemamwe marudzi, nokuti vanofunga kuti vachanzwiwa nokuda kwokushandisa kwavo mashoko mazhinji.
8 Naizvozvo, musazvifananidza navo, nokuti Mwari Baba venyu vanoziva kuti zvinhu zvipi zvamunoda+ musati mambovakumbira.
9 “Saka, munofanira kunyengetera seizvi:+
“‘Baba vedu vari kumatenga, zita renyu+ ngaritsveneswe.+
10 Umambo hwenyu+ ngahuuye. Kuda kwenyu+ ngakuitwe panyika,+ sezvakunoitwa kudenga.
11 Tipei nhasi zvokudya zvedu zvanhasi;+
12 uye tikanganwirei zvivi zvedu, sezvatakanganwirawo vakatitadzira.+
13 Musatipinza mumuedzo,+ asi tinunurei pane akaipa.’+
14 “Nokuti kana muchikanganwira vanhu kudarika kwavo, Baba venyu vokudenga vachakukanganwiraiwo;+
15 asi kana musingakanganwiri vanhu kudarika kwavo, Baba venyu havangakanganwiriwo kudarika kwenyu.+
16 “Pamunenge muchitsanya,+ regai kuva nechiso chakasuruvara sevanyengeri, nokuti ivo vanoshatisa zviso zvavo kuti vaonekwe nevanhu kuti vari kutsanya.+ Chokwadi ndinoti kwamuri, Ivo vari kuwana mubayiro wavo wakakwana.
17 Asi iwe, paunenge uchitsanya, zora musoro wako mafuta ugeze chiso chako,+
18 kuti urege kuonekwa nevanhu kuti uri kutsanya, asi naBaba vako vari pakavanda;+ ipapo Baba vako vanoona vari pakavanda vachakuripa.
19 “Regai kuzviunganidzira pfuma+ panyika, pane chitemamachira nengura zvinodya, uye pane mbavha dzinopaza dzoba.
20 Asi, zviunganidzirei pfuma kudenga,+ kusina chitemamachira kana ngura zvinodya,+ uye kusina mbavha dzinopaza dzoba.
21 Nokuti pane pfuma yako, ndipowo pachava nomwoyo wako.
22 “Rambi romuviri iziso.+ Zvino, kana ziso rako rakanaka, muviri wako wose uchava wakajeka;
23 asi kana ziso rako rakaipa,+ muviri wako wose uchava nerima. Chokwadi kana chiedza chiri mauri riri rima, rakakura sei rima iroro!+
24 “Hapana munhu anogona kushandira vanatenzi vaviri; nokuti zvimwe achavenga mumwe oda mumwe wacho,+ kana kuti achaomerera kune mumwe ozvidza mumwe wacho. Hamungagoni kushandira Mwari pamwe chete nePfuma.+
25 “Nokuda kweizvi ndinoti kwamuri: Regai kuzvidya mwoyo+ pamusoro pemweya yenyu pamusoro pechamuchadya kana chamuchanwa, kana pamusoro pemiviri yenyu kuti muchapfekei.+ Mweya haurevi zvinopfuura zvokudya uye muviri kupfuura zvipfeko here?+
26 Nyatsocherechedzai shiri+ dzokudenga, nokuti hadzidyari mbeu kana kukohwa kana kuunganidza mumatura; asi Baba venyu vokudenga vanodzipa zvokudya. Hamukoshi kupfuura zvadziri here?+
27 Ndiani wenyu anogona kuwedzera kubhiti rimwe chete paurefu hwoupenyu hwake nokuzvidya mwoyo?+
28 Uyewo, munozvidyirei mwoyo pamusoro penyaya yezvokupfeka? Dzidzai kumaruva+ omusango, kukura kwawo; haashandi nesimba, uyewo haaruki;
29 asi ndinoti kwamuri kunyange naSoromoni+ mukubwinya kwake kwose haana kushonga serimwe reaya.
30 Zvino, kana Mwari achipfekedza zvinomera zvomusango saizvozvo, zviripo nhasi uye mangwana zvinokandwa muchoto, haangatokupfekedzei kwazvo here, imi vane kutenda kuduku?+
31 Naizvozvo musambozvidya mwoyo+ muchiti, ‘Tichadyeiko?’ kana, ‘Tichanweiko?’ kana, ‘Tichapfekeiko?’
32 Nokuti zvose izvi ndizvo zvinhu zvinotsvakwa nemamwe marudzi nomwoyo wose. Nokuti Baba venyu vokudenga vanoziva kuti munoda zvinhu zvose izvi.+
33 “Saka, rambai muchitanga kutsvaka umambo nokururama kwake,+ uye izvi zvimwe zvinhu zvose zvichawedzerwa kwamuri.+
34 Naizvozvo, musambozvidya mwoyo pamusoro pezuva rinotevera,+ nokuti zuva rinotevera richava nokuzvidya mwoyo kwaro. Zuva rimwe nerimwe rinokwanirwa nouipi hwaro.
© 2014 Watch Tower Bible and Tract Society of Pennsylvania.
|


text:
MASHOKO OKUWEDZERA
Tinofanira Kupemberera Mazororo Here?
MUBHAIBHERI hamusi imo munobva mazororo akakurumbira echitendero uye enyika anopembererwa munyika dzakawanda mazuva ano. Saka, mhemberero dzakadaro dzakabva kupi? Kana uchikwanisa kuenda kuraibhurari, uchanakidzwa kuona zvinotaurwa nemabhuku anoshandiswa pakutsvakurudza pamusoro pemazororo akakurumbira kwaunogara. Funga nezvemienzaniso mishomanana.
Isita. “MuTestamende Itsva hamuna chinomboratidza kuchengetwa kwomutambo weIsita,” inodaro The Encyclopædia Britannica. Isita yakatanga sei? Yakabva mukunamata kwechihedheni. Kunyange zvazvo zororo iri richinzi nderokuyeuka kumuka kwaJesu, tsika dzine chokuita nenguva yeIsita hadzisi dzechiKristu. Somuenzaniso, nezve“Tsuro yeIsita,” yakakurumbira, The Catholic Encyclopedia inoti: “Tsuro yacho chiratidzo chechihedheni uye yagara iri chiratidzo chokubereka.”
Kupemberera Gore Idzva. Musi uye tsika zvine chokuita nokupemberera Gore Idzva zvinosiyana munyika nenyika. Nezvekwakabva kupemberera uku, The World Book Encyclopedia inoti: “Mutongi weRoma ainzi Julius Caesar akaita kuti musi waJanuary 1 uve Zuva Regore Idzva muna 46 B.C. VaRoma vakatsaurira zuva iri kuna Janus, mwari wemagedhi, misuo, uye wokutanga kwezvinhu. Mwedzi waJanuary wakapiwa zita raJanus, uyo aiva nezviso zviri—chimwe chakatarira mberi uye chimwe chacho chakatarira shure.” Saka kupemberera Gore Idzva kunobva mutsika dzechihedheni.
Halloween. The Encyclopedia Americana inoti: “Zvimwe zvinhu zvetsika dzine chokuita neHalloween zvinodzokera shure kumutambo wevaDruid [vapristi vekare vechiCelt] waiitwa nguva yechiKristu isati yasvika. VaCelt vaiitira mitambo vanamwari vakuru vaviri—mwari wezuva uye mwari wevakafa . . . , ane mutambo waiitwa pana November 1, kutanga kweGore Idzva revaCelt. Mutambo wacho wevakafa wakazopinzwa mutsika yechiKristu zvishoma nezvishoma.”
Mamwe Mazororo. Hazviiti kukurukura mimwe mitambo yose inoitwa munyika yose. Zvisinei, mazororo anokudza vanhu kana kuti masangano evanhu haagamuchiriki kuna Jehovha. (Jeremiya 17:5-7; Mabasa 10:25, 26) Yeukawo kuti kwakabva mhemberero dzechitendero kune chokuita nokuti dzinofadza Mwari here kana kuti kwete. (Isaya 52:11; Zvakazarurwa 18:4) Chokwadi chinokosha chiri muBhaibheri chinotaurwa muChitsauko 16 chebhuku rino, chichakubatsira kuziva kuti Mwari anoona sei kubatanidzwa mumazororo enyika.


text:
Gambamutengo
Gambamutengo (subsidy) zvinoreva chikamu chemutengo wenhumbi chinobhadharwa nehurumende ichibhadhara kambani dziri kutengesa nhumbi. Gambamutengo rinoripwa kuzadzisa zvinangwa zviviri zvinoti: chekuti mutengo wenhumbi unge wakaderera kusvika pokuti vatengi vanokwanisa kutenga nyore; uye kuti kambani dzikwanise kuramba dzichigadzira nhumbi dzisingarasikirwe nemari. Saka gambamutengo rinoderedza mutengo kuvatengi asi risingaderedze mari inogamuchirwa nemwene wekambani.
Kurerutsa Mutauro[chinja | edit source]
- Hurumende iri kuripa gambamutengo rinoita $0.25 parita repeturu. Apa kureva – the Government is subsiding petrol at $0.25 per litre.


text:
Mazano Okuti Mhuri Ifare
Zvamungaita Kana Mune Chikwereti
Giannis * anoti: “Bhizimisi rangu rakabhuroka panguva yainetsa zvoupfumi kuGreece, saka takanga tisisakwanisi kubhadhara zvimwe zvaidiwa nguva dzose pamba uye zvikwereti zvedu. Zvaindidya mwoyo zvokuti ndaitadza kurara.”
Katerina anoti: “Taida chaizvo imba yedu yataigara yatakanga tavaka uye zvaindirwadza kufunga kuti takanga tava kurasikirwa nayo. Ini naGiannis taigara tichipopotedzana nenyaya yokuti tobhadhara sei zvikwereti zvedu.”
CHIKWERETI chinogona kuita kuti mhuri isawirirana kana kuti iparare. Somuenzaniso, mumwe mutsvakurudzi anonzi Jeffrey Dew akaona kuti vakaroorana vane zvikwereti havanyanyi kupedza nguva yakawanda vari vose, vanogara vachingorwisana uye havafari. Vanhu vanopedza nguva yakawanda vachinetsana nenyaya dzezvikwereti nemari kupfuura zvavanoita pane dzimwewo nyaya. Kunetsana kwacho kunoitawo kuti vanhu vagare vachitukana nokurovana uye vagume vava kunetsana nedzimwewo nyaya. Saka hazvishamisi kuti muUnited States, kusawirirana panyaya dzemari ndiko kunonyanya kuita kuti vanhu varambane.
Zvikwereti zvakakura zvinokanganisawo utano hwomunhu, zvichikonzera zvirwere zvakadai sokushaya hope, kutemwa nomusoro, kurwadzirwa nomudumbu, chirwere chemwoyo uye chokushungurudzika chinonzi depression. Mumwe mukadzi anonzi Marta anoti: “Murume wangu Luís aizvidya mwoyo chaizvo nechikwereti chedu zvokuti aingoswera akarara. Akanga asisina zvaaikwanisa kuita.” Vamwe vanokurirwa nokushungurudzika kwacho. Somuenzaniso, nhepfenyuro yeBBC yakati mumwe mukadzi wokumaodzanyemba kwakadziva kumabvazuva kweIndia akazviuraya mushure mokunge atadza kubha- dhara zvikwereti zvaisvika US$840. Akanga akwereta mari yacho kuti abhadharire vana vake vaida kurapwa.
Ungaita sei kana mhuri yako iine chikwereti? Ngatimbokurukurai matambudziko anowanzosangana nevakaroorana vanenge vaine chikwereti uye mazano eBhaibheri angakubatsira kuagadzirisa.
DAMBUDZIKO ROKUTANGA: Tinonakurirana nyoka mhenyu.
Lukasz anoti: “Ndakatanga kupa mudzimai wangu mhosva ndichiti aitambisa mari, iyewo achiti mari yedu ingadai yaikwana dai ndaishanda gore rose.” Murume nomudzimai vangaita sei kuti vasanetsana nemhaka yezvikwereti?
Zvamungaita kuti mubudirire: Shandai pamwe chete kuti mubhadhare chikwereti chacho.
Kushatirirwa mumwe wako hakuna zvakunobatsira, kunyange kana ariye akaita kuti chikwereti chacho chivepo. Iyi ndiyo nguva yakanyatsokodzera yokuita zvinotaurwa muBhaibheri pana VaEfeso 4:31 iyo inoti: “Pfini dzose nokutsamwa nehasha nokupopota nokutuka ngazvibviswe kwamuri pamwe chete nezvakaipa zvose.”
Musarwisana, asi rwisai chikwereti. Mumwe murume anonzi Stephanos akarondedzera mashandiro aaiita pamwe nomudzimai wake achiti: “Taiona chikwereti chedu somuvengi wedu tose.” Kushanda pamwe chete kwakadaro kunoenderana naZvirevo 13:10 iyo inoti: “Munhu anokonzera kukakavara nokuda kwokuzvikudza, asi vaya vanorangana vane uchenjeri.” Pane kuzvikudza woedza kugadzirisa dambudziko racho woga, tauriranai muchibudirana pachena nezvedambudziko racho remari, morigadzirisa pamwe chete.
Vana venyu vanogonawo kukubatsirai. Vamwe baba vanonzi Edgardo vokuArgentina vanorondedzera zvakaitika kumhuri yavo vachiti: “Mwanakomana wangu aida bhasikoro idzva, asi takamutsanangurira kuti sei takanga tisingakwanisi kumutengera. Takamupa raimbova rasekuru vake uye ainakidzwa chaizvo nokurichovha. Ndakadzidza kuti zvinokosha kushanda pamwe chete semhuri.”
EDZAI IZVI: Rongai nguva yokutaurirana nezvechikwereti chenyu makadzikama. Bvumai pamungave makakanganisa. Asi pane kuramba muchingotaura nezvezvakatoitika, edzai kubvumirana pazvinhu zvichakubatsirai pakuronga nyaya dzemari mune ramangwana.—Pisarema 37:21; Ruka 12:15.
DAMBUDZIKO RECHIPIRI: Zvinoita sokuti tiri kutadza kubhadhara chikwereti.
“Bhizimisi rangu rakaita kuti ndipedzisire ndava nechikwereti chakakura uye kuoma kwezvoupfumi kwakaitika muArgentina kwakaita kuti zvitonyanya kuoma,” anodaro Enrique. “Panguva iyoyo mudzimai wangu aifanira kuvhiyiwa. Ndaiona sokuti ndaizoramba ndiri munhu wechikwereti, ndichiita sokunge ndabatwa mumambure edandemutande.” Mumwe murume wokuBrazil anonzi Roberto akarasikirwa nemari yake yose mubhizimisi raaiita uye akanga ava nechikwereti kumabhengi 12. Anoti: “Ndainyara chaizvo kuonana neshamwari dzangu. Ndaizviona semunhu akundikana.”
Mungaita sei kana chikwereti chenyu chichiita kuti munetseke, muzvipe mhosva uye munyare?
Zvamungaita kuti mubudirire: Onai kuti mari yenyu iri kufamba sei.
1. Zivai kuti bhajeti yenyu iri kufamba sei. Kwemavhiki maviri kana kuti mwedzi wose kana zvichiita, nyorai pasi mari yose yamuri kuwana neyamuri kushandisa. Nyoraiwo mari yamungaisa padivi mwedzi woga woga yezvinhu zvamusingagari muchibhadhara zvakadai semitero, inishuwarenzi kana kuti zvokupfeka.
2. Wedzerai mari yamunowana. Munogona kuita mabasa okuwedzera akadai sokudzidzisa vana vechikoro uri kumba, kutsvairira vanhu misha yavo, kushanda mugadheni, kurima miriwo, kuruka musoro, kugeza motokari, uye kufudza mombe nezvimwewo. Mashoko enyevero: Ngwarirai kuti basa renyu risavhiringidza zvinhu zvinonyanya kukosha zvakadai sepurogiramu yenyu yokunamata.
3. Deredzai mari yamunoshandisa. Musangotenga chinhu nokuti chiri pasero asi nokuti muri kuda kuchishandisa. (Zvirevo 21:5) Enrique ambotaurwa anoti: “Zvakanaka kusangomhanyira kutenga chimwe chinhu nokuti zvinokupa nguva yokuti uone kuti uchachishandisa here kana kuti unongochidawo hako.” Ona mamwe mazano anotevera.
- Pokugara: Kana zvichiita, tamirai muimba isingadhuri rendi. Musatambisa magetsi nemvura kuitira kuti musazobhadhara mari yakawanda.
- Zvokudya: Takurai mbuva pane kungogara muchitenga zvokudya zvakabikwa kare. Pamunotenga zvamuchabika kumba, tengai kusingadhuri. “Ndinochengetedza mari kana ndikatenga michero nemiriwo pamisika panguva yavanenge vava kuda kuvhara,” anodaro Joelma, wokuBrazil.
- Chifambiso: Tengesai motokari dzamusingashandisi, mochengetedza yamunayo pane kungomhanyira kutenga dzichangoburwa. Shandisai zvifambiso zvevoruzhinji kana kutoita zvokufamba kana zvichiita.
Kana mukaderedza mari yamunoshandisa, zvichaita kuti musare neimwe yokushandisa pane zvimwe zvinhu.
4. Ongororai chikwereti chenyu moona zvokuita. Chokutanga, onai kuti pachikwereti choga choga pane marii yechimbadzo uye kuti imarii yamunochajwa kana mukanonoka kana kutadza kubhadhara. Nyatsoongororai zvakanyorwa pamapepa emari yamunenge makwereta nokuti vamwe vanokweretesa vanoita zvechitsotsi. Somuenzaniso, vamwe vanoita zvokukweretesa vokuUnited States vakataura kuti chimbadzo chavo chaiva 24 muzana asi icho chiri 400 muzana.
Chechipiri, rongai zvikwereti zvamuchatanga kubhadhara. Munogona kutanga nokubhadhara chikwereti chine mari yechimbadzo yakawanda. Munogonawo kutanga nokupedzisa kubhadhara zvikwereti zviduku nokuti izvozvo zvinoita kuti mugamuchire bhiri rezvinhu zvishoma panopera mwedzi, zvoitawo kuti muve nechivimbo chokuti muri kubudirira. Kana muine zvikwereti zvine chimbadzo chakakura, zvingabatsira kana mukakwereta imwe mari ine chimbadzo chishoma kuti mubhadhare zvikwereti zvamagara munazvo.
Chokupedzisira, kana musingakwanisi kubhadhara chikwereti, edzai kutaurirana dzimwe nzira dzokubhadhara nadzo nevacho vamakakwereta. Munogona kukumbira kuwedzerwa mazuva okubhadhara kana kuti kudzikisirwa chimbadzo. Vamwe vakweretesi vanogona kutokuderedzerai zvikwereti kana mukavabhadhara chikwereti chiduku chose. Taurai chokwadi uye ivai noruremekedzo pamunenge muchitsanangura mamiriro ehomwe yenyu. (VaKorose 4:6; VaHebheru 13:18) Nyoreranai pasi zvamunenge mawirirana. Kana mukakumbira kokutanga zvikaramba, rambai muchingoedza.—Zvirevo 6:1-5.
Asiwo munofanira kuona zvinhu sezvazviri pamunenge muchironga mashandisiro amunoita mari. Kunyange mukaronga zvinonwisa mvura sei, pane zvinhu zvamusingagoni kudzivisa zvinogona kuita kuti zvinhu zviende musango, nokuti kazhinji mari “inomera mapapiro seegondo yobhururuka ichienda kumatenga.”—Zvirevo 23:4, 5.
EDZAI IZVI: Kana mangoronga bhajeti, tauriranai zvamungaita kuti muchengetedze mari kana kuti kuwedzera yamunowana. Pamunoona mumwe nomumwe wenyu achirwisa zvakasimba, zvinokubatsirai kuti mushandire pamwe pakurwisa chikwereti.
DAMBUDZIKO RECHITATU: Tava kungonyanya kufunga nezvechikwereti.
Kurwisana nechikwereti kunogona kuita kuti musafunga zvinhu zvinonyanya kukosha muupenyu. Mumwe murume anonzi Georgios anoti: “Dambudziko guru raiva rokuti hapana chimwe chataifunga kunze kwezvikwereti. Takanga tava kuisa zvinhu zvinokosha padivi.”
Zvamungaita kuti mubudirire: Ivai nemaonero akanaka panyaya dzemari.
Pasinei nokuti muri kuedza nepose pamunogona napo, mungapedza makore akawanda muchingobhadhara chikwereti. Panguva iyi, munogona kugadzirisa maonero enyu. Pane kunyanya kufunga nezvemari kana kuishaya kwatingava tichiita, zvakanaka kuti titeerere zano reBhaibheri rokuti: “Kana tiine zvokudya nezvokupfeka nepokugara, tichagutsikana nezvinhu izvi.”—1 Timoti 6:8
Kugutsikana nemari yamunayo kunoita kuti “muve nechokwadi chokuti zvinhu zvinokosha kupfuura zvimwe ndezvipi.” (VaFiripi 1:10) “Zvinhu zvinokosha kupfuura zvimwe” zvinosanganisira ushamwari hwenyu naMwari uye nevemumhuri menyu. Georgios ambotaurwa anoti: “Hatisati tapedza kubhadhara zvikwereti zvedu asi handizvo zvatichiri kunyanya kufunga muupenyu hwedu. Ini nomudzimai wangu tava kufara nokuti tiri kuwana nguva yakawanda tichiita zvinhu zvokunamata, nevana vedu uye somurume nomudzimai.”
EDZAI IZVI: Nyorai pasi zvinhu zvinokosha kwamuri zvisingagoni kutengwa nemari. Zvadaro rongai kuti mungawedzera sei nguva nesimba ramunopedza muchiita chimwe nechimwe chezvinhu izvozvo.
Zvikwereti zvinoita kuti munhu azvidye mwoyo uye kuzvibhadhara kunoda kuzvipira, asi munenge muchishandira zviripo. Mumwe murume anonzi Andrzej wokuPoland anoti: “Pandakaziva kuti mudzimai wangu akanga asainira mumwe mukadzi waaishanda naye kuti apiwe chikwereti chakakura, mukadzi wacho achibva atiza asina kuchibhadhara, zvinhu hazvina kuzombomira zvakanaka mumba medu.” Paanofunga zvaakaita nomudzimai wake, Andrzej anoti: “Takatowedzera kubatana, kwete nokuti taiva nedambudziko asi nokuti takaita maonerapamwe kuti tirigadzirise.”
^ ndima 3 Mamwe mazita ari munyaya ino akachinjwa.
^ ndima 17 Kana uchida mamwe mazano, ona Awake! yaSeptember 2011 ine musoro unoti: “How to Manage Money,” kana kuti nyaya inoti “Zvaungaita Kuti Urarame Zvinoenderana Nehomwe Yako” iri muNharireyomurindi yaJune 1, 2011, dzakabudiswa neZvapupu zvaJehovha.
ZVIBVUNZE KUTI . . .
- Ndingaita sei kuti mhuri yangu ikwanise kubhadhara chikwereti?
- Tingaita sei kuti tisagara tichifunga nezvechikwereti uye kuti chisakanganisa ukama hwangu newandakaroorana naye?


text:
Oliver Mtukudzi
Oliver "Tuku" Mtukudzi muimbi wemuZimbabwe akaberekwa gore ra1952 muHarare. Muimbi uyu anodanwa nezita remusere rokuti Tuku.
Nhoroondo yaTuku[chinja | edit source]
Mtukudzi akatanga kuimba mugore ra 1977 nechikwata Wagon of Wheels vari vese nomuimbi Thomas Mapfumo. Vakaimba rwiyo rwakaita mukurumbira rwainzi "Dzandimomotera," . Mtukudzi akazobatana nechikwata chizviti Mahube, chaisangana vaimbi vekuchamhembe kweAfrica.
Mtukudzi ndiye mumwe wevaimbi vanemukurumbira muZimbabwe uye kunze kwenyika iyi. Akaberekwa kurudzi rweChiKorekore, ari wedzinza Nzou Samanyanga. Musambo wenziyo dzaanoimba unodanwa kunzi "Tuku Music". Mtukudzi akafamba nebasa rokuimba kumhiri kwemakungwa achisvika kunyika dzinosanganisira UK, US and Canada uko aiunganirwa nevanhu vazhinji.
Mumwaka uno wemamiriro ehupfumi nehutongi munyika yeZimbabwe, Tuku akaimba rwiyo rwunonzi "Ndakuvara". Rwiyo urwu rwunotaura pamusoro pekushungurudzwa kwevanhu zvichienderana nematongerwo enyika. Akatsikisawo rwumwe rwiyo "Bvuma Wasakara" rwunokurudzira vachembera kusiyira vechidiki mabasa nehutungamiri.
Oliver Mtukudzi ndiye mumwe wevaimbi vane mukurumbira muZimbabwe; vamwe vacho vanosanganisira Alick Macheso, Charles Charamba, Olivia Charamba, Pardon Mutsago, Mercy Mutsvene, Joyce Simeti nevamwewo.
Madambarefu aMtukudzi[chinja | edit source]
- 1978 Ndipeiwo Zano (yakatsikiswa zvakare 2000)
- 1979 Chokwadi Chichabuda
- 1979 Muroi Ndiani?
- 1980 Africa (yakatsikiswa zvakare 2000)
- 1981 Shanje
- 1981 Pfambi
- 1982 Maungira
- 1982 Please Ndapota
- 1983 Nzara
- 1983 Oliver's Greatest Hits
- 1984 Hwema Handirase
- 1985 Mhaka
- 1986 Gona
- 1986 Zvauya Sei?
- 1987 Wawona
- 1988 Nyanga Yenzou
- 1988 Strange, Isn't It?
- 1988 Sugar Pie
- 1989 Grandpa Story
- 1990 Chikonzi
- 1990 Pss Pss Hallo!
- 1990 Shoko
- 1991 Mutorwa
- 1992 Rombe
- 1992 Rumbidzai Jehova
- 1992 Neria Soundtrack
- 1993 Son of Africa
- 1994 Ziwere MuKobenhavn
- 1995 Was My Child
- 1996 Svovi yangu
- 1995 The Other Side: Live in Switzerland
- 1997 Ndega Zvangu (yakatsikiswa zvakare 2001)
- 1998 Dzangu Dziye
- 1999 Tuku Music
- 2000 Paivepo
- 2001 Neria
- 2001 Bvuma (Tolerance)
- 2002 Shanda soundtrack
- 2002 Vhunze Moto
- 2003 Shanda (Alula Records)
- 2003 Tsivo (Revenge)
- 2004 Greatest Hits Tuku Years
- 2004 Mtukudzi Collection 1991-1997
- 2004 Mtukudzi Collection 1984-1991
- 2005 Nhava
- 2006 Wonai
- 2007 Tsimba Itsoka
- 2008 Dairai (Believe)
- 2010 Rudaviro
- 2010 Kutsi Kwemoyo
- 2011 Rudaviro


text:
MURUME wemubhuku raMatsvaire, kwaChivero, kuMhondoro ari kuona pfumvu zvichitevera kuzvimba kana kuti kufutunuka kunotyisa kuri kuita dumbu rake izvo zvisiri kurapika paine fungidziro yekuti akagadzirwa nemushonga nevanhu vari kumupomera kuvabira zvinhu zvavo.
Dumbu raCollins Chigariro (30) rinofutunuka zvinototyisa, dzimwe nguva kutodarika remukadzi akurirwa nemimba, asi pane imwe nguva romboserera izvo zviri kumushaisa hope sezvo achiti dambudziko rake riri kutadza kurapwa kuchivanhu nekuchipatara zvose.
Murume uyu anoti akatanga kuzvimba dumbu nemakumbo mugore ra2011, ndokupinda muchipatara kasingapere asi denda iri richiramba kurapika. Guvhu remurume uyu rakatobuda kunze nekuda kwekuzvimba kwakaita dumbu rake.
Kune vanhu vane mishonga inodaidzwa kuti “rukwa” iyo inoshandiswa kuteya kana kuti kurwadzisa vanhu vanoba.
Paakamboshanyirwa neKwayedza muchipatara cheHarare Central Hospital, dumbu rake negumbo zvainge zvakaserera asi zvichinzi dumbu iri raimbofutunuka zvaitoshamisa varapi veko. Mazuva mashoma aburitswa muchipatara ichi, vatori venhau avo vainge vambomuona akaserera, vakashamiswa. Ainge oita kunge mudzimai akazvitakura.
Kune mashoko anobva kumusha kwemurume uyu kuMhondoro ayo anoti Chigariro akagadzirwa nevanhu vaakabira zvinhu avo vanonzi vakamuendera kun’anga.
Chigariro akati: “Ndakatanga kurwara mugore ra2011 dumbu nemakumbo zvose zvichingozvimba. Ndakanotorwa X-ray katatu ndichinzi moyo wangu waizvimba ndokunziwo muviri wangu wainge waiwandisa mvura.”
Murume uyu akapinda muchipatara cheHarare Central Hospital musi wa22 Kubvumbi ndokuzobudamo nemusi wa29 Chivabvu achiti mari yaidiwa mukurapwa kwake yakanga yave kusvika US$1 200, iyo yaasina kukwanisa kubhadhara.
Anoti kuchipatara uku chirwere chake hachina kuonekwa dakara paakabuda.
“Ndaifanirwa kunge ndakaitwa oparesheni yemudumbu asi mari yacho iri kushaika. Musi wandakabuda chaiwo ndakashaya US$20 yekutenga mapiritsi, saka izvozvi ndiri kutsvaga rubatsiro kuti ndirapwe, kungava kun’anga, kumaporofita kana kuchipatara, ndinodawo kurarama,” akadaro.
Collins anonzi akatanga kudunura oga achitaura kuti aida kubatsirwa apo aireurura kuti akanga aba zvinhu zvevanhu avo vakazomushinhirira.
“Ini zvangu handina chinhu chemunhu chandakamboba sekutaura kwevanhu. Pandakatanga kurwara mbuya vemumusha medu (zita tinaro), vaifamba vachitaura kuti kurwara kwandaiita ndivo vakandigadzira vachiti ndakavabira zvinhu pamba pavo,” akadaro Chigariro.
“Mukomana wavo mbuya ava (zita tinaro) ndakasangana naye akanditi ‘iwewe ndiwe wakaba mablankets nemapoto edu’ ini ndikazviramba. Vanhu ava vagara vaine fungidziro neni, kunyange vakashaya zvinhu zvavo nekuti tiri manext-doors. Ini ndaishanda kuBelvedere ndikazosiya basa ndatanga kurwara,” akadaro Collins.
Collins anoti kune kwavakaenda nehama dzake uko vakanoudzwa kuti ainge akagadzirwa nevanhu kuti dumbu rake rizvimbe sezviri kuitika.
“Takaenda kumaporofita tikataurirwa kuti ndaiva ndagadzirwa nevanhu nemishonga yechivanhu kuti dumbu nemakumbo angu zvizvimbe,” akadaro.
Anoti dzimwe nguva anoita searapika, dambudziko roita serapora, asi zvozongomuka zvakare mushure menguva pfupi.
Collins ari kutsvagawo vangamubatsira nemari yekuti arapwe kana vanoda kumurapa pachena.
“Izvozvi ndiri kugara pamba pehanzvadzi yangu, Mai Tino kana kuti Nancy Chigariro, kuGlen Norah A uye kune vanoda kundibatsira vanogona kundibata panhamba dzinoti 0734 170 927 kana dzasisi dzinoti 0777 101 033.”
VaEverson Chigariro (35), avo vanoitwa munin’ina naCollins vakatsinhira kuti mukoma anoti “akasotwa” nevanhu vanoti ainge avabira.
KuMhondoro kwekare kune mumwe murume akambobuda muKwayedza pakupera kwa2013 nekutanga kwegore rino uyo anonzi akamera mitumba yemazamu mushure mekunge agadzirwa nevanhu vaanonzi akabira mombe.
KUZVIMBA dumbu-20/06/14
MUCHIPATARA:
Collins Chigariro ari muchipatara cheHarare.
Kurakidza Dumbu:
Collins achiratidza dumbu nemakumbo apo aiva muchipatara.
Dumbu:
Collins airatidza dumbu rake apo ainge ava kumba.
Gumbo:
Apa Collins airatidza gumbo ari kumba.
Everson Chigariro


text:
WASHINGTON DC—
Dzimwe nyanzvi mune zveupfumi dzinoti dzagutsikana nematurirwo aitwa bhajeti regore rinouya remari inodarika zvishoma mabhiriyoni mana emadhora negurukota rezvemari, VaPatrick Chinamasa, vachiti riri kubata bata mapazi ehurumende anoda mari akawanda.
Vachiparura bhajeti ravo muparamende, VaChinamasa vazivisa kuti nyika yakabatwa nezvicherwa asi vati dambudziko riripo nderekuti mitengo yacho inotarwa kunze kwenyika.
Vatiwo hapana kujeka kwakakwana panyaya yekutengeswa kwemangoda ari kucherwa kwaMarange.
Mashoko aVaChinamasa anotsigira mashoko evaimbove gurukota rezvemari, VaTendai Biti, avo vaigara vachichema nenyaya yekuti hapana kujeka pakutengeswa kwemangoda ekwaMarange.
Gurukota iri ratiwo nyika iri kutenga zvakawanda kubva kunze zvichienzaniswa nezviri kutengeswa kunze, zvichikonzerwa nekusarira shure kwemichina iri kushandiswa munyika mukugadzira zvigadzirwa izvi.
Mukuru wesangano ravana chipangamazano reLabour and Economic Research Institute of Zimbabwe, uye vari nyanzvi mune zveupfumi, Doctor Godfrey Kanyenze, vanoti VaChinamasa havana kuda kurova imbwa vakaviga mupinyi nekuburitsa pachena kwavaita zvimhingamipinyi zviri kutadzisa nyika kuenderera mberi.
Asi vanoti VaChinamasa havana kuzonyatsoburitsa pachena kuti zvinhu zvavati zvichanaka, zvichanaka sei.
Imwe nyanzvi mune zveupfumi uye vakambotungamira sangano reConfederation of Zimbabwe Industries, VaCallisto Jokonya, vanotiwo vatambira bhajeti raVaChinamasa iri, vachivarumbidza kuti munhu asina kuda kupa nyika vimbiso yakanyanya kuwanda, zvinozotadza kuzadziswa mune remangwana.
VaJokonya vanoti vafarawo kwazvo kuti VaChinamasa vaburitsa pachena kuti hapana kujeka kwakakwana panyaya dzemangoda, izvo zvagara zvichichemwa neveruzhinji.
Asi vanotiwo VaChinamasa havana kubata zvakasimba nyaya yehuori uye kuti ingarwiswa sei, sezvo riri iro dambudziko ranyanya kudzosera nyika kumashure.
Hurukuro naDoctor Godfrey Kanyenze Pamwe naVaCallisto Jokonya


text:
Rusero
Rusero (winnowing basket) chiumbwa kana kuti gando rakarukwa netsanga rinoshandiswa kuwurutsa mbeu kuitira kupatsanura mbeu nembwizhu. Anoshanda nerusero anoita achikanda mudenga, adaro mbwizhu inotakurwa nemhepo mbeu dzinoremera dzichisara. Kuita uku kunonzi kupepeta - apa anenge achitenderedza rusero mbwizhu ichipupurutswa nemhepo.
Kana kuri kuwurutsa anozadza rusero nembeu dziri kuwurutswa osimudza mudenga achidira mune bhavha rinogama mbeu, apa mbwizhu inopupurutswa nemhepo ichidonhera kunze kwebhavha.


text:
DAMBUDZIKO rekutora zvinodhaka riri kuratidza kuramba richirura pasi rose sezvo ongororo yakaitwa nerimwe bazi resangano reUnited Nations richiratidza kuti vanhu vanodarika 210 miriyoni vari kutora zvinodhaka izvo zviri kukanganisa budiriro munyaya dzeupfumi.
Mashoko aya akataurwa negurukota rezveutano nekurerwa kwakanaka kwevana, Dr Henry Madzorera, pamusangano wekucherechedza zuva guru rekurwisana nenyaya dzekutorwa kwezvinodhaka nekupinzwa kwazvo munyika zvisiri pamutemo iro rakaitirwa kuChitungwiza Central Hospital, nguva pfupi yadarika.
Dr Madzorera vakati vanhu vanosvika 200 000 vanofa pasi rose pagore nekuda kwekutora zvinodhaka.
"Kutora zvinodhaka kunokanganisa mashandiro akanaka emuviri zvikuru sei uropi. Munhu anopedzisira apinda muzvinhu zvine njodzi zvakadai sekuita bonde risina dziviriro kana kupinda mutsaona.
"Vamwe vanopedzisira vave kubatira zvirwere zvakaita seutachiona hweHIV, hepatitis, rurindi, kuzvara vana vasina kusvika, kuzvisungirira zvikuru kune vaye vanotora zvinodhaka izvi nenzira yekuzvibaya majikiseni," vakadaro Dr Madzorera.
"Ongororo yakaitwa nesangano reUnited Nations on Drugs and Crime (UNODC) inoratidza kuti vanhu vanodarika 210 miriyoni pasi rose vari kushandisa zvinodhaka apo 25 miriyoni vachirarama nekuda kwezvinodhaka izvi uye 200 000 vachifa pagore," vakadaro.
Dr Madzorera vakati zvinodhaka izvi zvinosanganisira mbanje, cocaine, heroine, doro nezvimwe zvinokanganisa pfungwa.
Vakavedzera vakati izvi zviri kukanganisa kusimukira kweupfumi apo tsaona dzinowanda uye zvipatara zvinodhurirwa nemishonga inenge ichidiwa kurapisa avo vane dambudziko iri.
"MuZimbabwe zvinodhaka zviri kunyanya kutorwa imbanje nedoro uye kutora zvinodhaka uku kunokonzera gomarara repahuro, kurasika njere, kutaurisa, kushaya mbereko, kubva pamuviri, nhetemwa kana kushaya hunhu," vakadaro.
Chamangwiza weChitungwiza Central Hospital, Dr Obadiah Moyo, vakati kune vamwe vabereki vari kubika makeke anenge akasangana nezvinodhaka vachitengesa muzvikoro izvo zviri kukanganisa vana vechikoro.
"Vamwe vabereki vanobika makeke anenge ane muto wembanje vachitengesera vana vechikoro izvo zvinoita kuti vakanganisike mudzidzo. Vana vanopedzisira vave nehavi yekuda makeke iwayo nguva nenguva vanhu ivavo vachiita mari asi zvichikanganisa budiriro yenyika apo vamwe vana vanorovha chikoro kana kurwisana nevarairidzi kana kuti ivo pachavo," vakadaro Dr Moyo.
Chief Superintendent Luckson Mukazhi vanove zvekare Officer Commanding CID Drugs vakati nyaya dzekutorwa kwezvinodhaka dzakanyanya kutekeshera kubvira pakatanga kushanda mari yekunze kwenyika muno.
"Kubvira pakatanga kushanda mari yemuno yakabatana neyekunze, kupinzwa nekutorwa kwezvinodhaka kwakabva kwavedzera nekuti vagari vekunze vakabvawo vatora mukana wekuita mari vachipinza zvinodhaka izvi zvisiri pamutemo.
"Zvinodhaka izvi zviri kunyanyoshandiswa nemazera achiri kuenda kuchikoro uye chikamu che75 percent chezvinodhaka chiri kupinzwa zvisiri pamutemo munyika muno kubva kunyika dziri kumaodzanyemba," vakadaro Chief Sup Mukazhi.
Vakayambira veruzhinji kuti vamhan'are nyaya idzi kumapurisa kuitira kuti dzinge dzichiderera.
- zimpapers


text:
Nduma
Nduma (Token given at engagement) chiratidzo chinopananwa pakati pemurume nemukadzi vari kuvimbisana kuroorana. Chiratidzo ichi chinopananwa pamberi patete vemusikana uye chinotaura kuti "Chengetai musikana wangu ndiri kudzoka kuzomuroora".
Kazhinji nduma inopiwa iri nhumbi yemukomana achipa musikana wake, uyuwo musikana achipa nhumbi yake kumukomana wake. Somuenzaniso mukomana anokwanisa kupa musikana mudhebhe kana bhachi rake; uyuwo musikana anokwanisa kupa mukomana rokwe kana bhurauzi
Mushure mokunge varoorana vaviri vanopa nhumbi idzi kuhanzvadzi dzavo.


text:
MASHOKO OKUWEDZERA
Kudya kwaShe Kwemanheru—Chiitiko Chinokudza Mwari
VAKRISTU vanorayirwa kuchengeta Chirangaridzo chorufu rwaKristu. Chiitiko ichi chinonziwo “kudya kwaShe kwemanheru.” (1 VaKorinde 11:20) Chii chinomboita kuti chiitiko ichocho chive chinokosha zvikuru? Chinofanira kuchengetwa rini uye sei?
Jesu Kristu akatanga chiitiko ichi usiku hwePaseka yechiJudha muna 33 C.E. Paseka yaiva mutambo waiitwa kamwe chete pagore, pazuva rechi14 romwedzi wechiJudha waNisani. Kuti vawane musi iwoyo, zviri pachena kuti vaJudha vaimirira zuva muchirimo rinenge riine maawa anenge 12 echiedza uye 12 erima. Kugara kwomwedzi kunooneka kwokutanga kunenge kuri pedyo nezuva iri kwairatidza kutanga kwaNisani. Paseka yaisvika mazuva 14 gare gare, pashure pokunyura kwezuva.
Jesu akachengeta Paseka pamwe chete nevaapostora vake, akadzinga Judhasi Iskariyoti, akabva atanga Kudya kwaShe Kwemanheru. Kudya uku kwakatsiva Paseka yechiJudha, saka kunofanira kuitwa kamwe chete pagore.
Evhangeri yaMateu inoshuma kuti: “Jesu akatora chingwa uye, akumbira chikomborero, akachimedura uye, achichipa vadzidzi, akati: ‘Torai, mudye. Ichi chinomirira muviri wangu.’ Uyewo, akatora kapu uye aonga, akaipa kwavari, achiti: ‘Inwai, imi mose; nokuti iyi inomirira “ropa rangu resungano,” richadururirwa vazhinji nokuda kwokukanganwirwa zvivi.’”—Mateu 26:26-28.
Vamwe vanodavira kuti Jesu akachinja chingwa chacho kuva nyama yake chaiyo uye waini yacho kuva ropa rake. Zvisinei, muviri wenyama waJesu wakanga uchakakwana paakavapa chingwa ichi. Vaapostora vaJesu zvechokwadi vakanga vachidya nyama yake chaiyo uye vachinwa ropa rake here? Kwete, nokuti izvozvo zvingadai zvakava kudya nyama yomunhu uye kutyorwa kwomutemo waMwari. (Genesisi 9:3, 4; Revhitiko 17:10) Maererano naRuka 22:20, Jesu akati: “Kapu iyi inomirira sungano itsva muropa rangu, ramuchadururirwa.” Kapu iyoyo yakava chaizvoizvo “sungano itsva” here? Izvozvo zvaisaita, sezvo sungano chiri chibvumirano, kwete chinhu chinobatika.
Saka, zvose zviri zviviri, chingwa newaini zvinhu zvokungofananidzira chete. Chingwa chinofananidzira muviri waKristu wakakwana. Jesu akashandisa chingwa chakasara pakudya Paseka. Chingwa chacho chaigadzirwa chisina mbiriso. (Eksodho 12:8) Bhaibheri rinoshandisa mbiriso sechiratidzo chechivi kana kuti uori. Saka chingwa chinomirira muviri wakakwana wakabayirwa naJesu. Iwo wakanga usina chivi.—Mateu 16:11, 12; 1 VaKorinde 5:6, 7; 1 Petro 2:22; 1 Johani 2:1, 2.
Waini tsvuku inomirira ropa raJesu. Ropa iroro rinoita kuti sungano itsva ishande. Jesu akati ropa rake rakadururwa “nokuda kwokukanganwirwa zvivi.” Saka vanhu vanogona kuva vakachena kuna Mwari uye vanogona kupinda musungano itsva naJehovha. (VaHebheru 9:14; 10:16, 17) Sungano iyi, kana kuti chibvumirano, inoita kuti vaKristu vakatendeka 144 000 vakwanise kuenda kudenga. Ikoko vachanoshumira vari madzimambo nevapristi kuti vamwe vanhu vose vakomborerwe.—Genesisi 22:18; Jeremiya 31:31-33; 1 Petro 2:9; Zvakazarurwa 5:9, 10; 14:1-3.
Ndivanaani vanofanira kudya izvi zviratidzo zveChirangaridzo? Zvinonzwisisika kuti vaya chete vari musungano itsva—kureva vaya vane tariro yokuenda kudenga—ndivo vanofanira kudya chingwa uye kunwa waini. Mudzimu mutsvene waMwari unoita kuti vakadaro vave nechokwadi chokuti vakasarudzwa kuti vave madzimambo okudenga. (VaRoma 8:16) Ivowo vari musungano yoUmambo naJesu.—Ruka 22:29.
Zvakadini nevaya vane tariro yokurarama nokusingaperi muParadhiso pasi pano? Vanoteerera murayiro waJesu uye vanopinda Kudya kwaShe Kwemanheru, asi vanenge vachingova vacherechedzi vanoremekedza, kwete vaya vanodya. Kamwe chete pagore pashure pokunyura kwezuva pana Nisani 14, Zvapupu zvaJehovha zvinochengeta Kudya kwaShe Kwemanheru. Kunyange zvazvo zviuru zvishomanana chete munyika yose zvichiti zvine tariro yokumatenga, chiitiko ichi chinokosha kuvaKristu vose. Inguva apo vanhu vose vanogona kufungisisa rudo rwakanaka kwazvo rwaJehovha Mwari naJesu Kristu.—Johani 3:16.


text:
WASHINGTON
— Bato reMDC-T inotungamirwa naVaMorgan Tsvangirai, iro rakatarisana nematambudziko ekutizwa nevamawe vakuru vakuru mubato iri vachienda kune chikwata chiri kuzviti MDC Renewal Team, rinoti ratanga hurongwa hwekuyedza kusimbisa bato pasati paitwa kongiresi muna Gumiguru.
Chikwata cheMDC Renewal Team chiri kutungamirwa naVaTendai Biti.
Hurongwa hweMDC-T uhu hunonzi hwakanangana nekuvandudza bumbiro remitemo yebato.
Pane mashoko ekuti masimba emunyori mukuru webato iri akawandisa, nokudaro anofanirwa kudzikiswa, kuitira kuti mutungamiri webato iri, ave nemasimba ekunyatsofambisa zvinhu mubato asingapiringishwe nemunyori mukuru webato.
Mitemo yebato inovandudzwa pakongiresi, iyo inofanirwa kutambira zvinenge zvaitwa.
Izvi zvinogara zvakaitika pose panoitwa kongiresi yebato iri.
Bato iri rinonziwo ratangawo kuzeya nyaya yekuti roramba richipinda musarudzo here kana Zanu-PF ikaramba yakatsika madziro panyaya yekuvandudza mitemo yesarudzo.
Vanoronga misangano muMDC-T, VaNelson Chamisa, vatenda kuti hurongwa hwekugadzirisa bato hwatanga.
Hurukuro naVaNelson Chamisa


text:
Sirongwa 11
Morwasinke atu karere noyigongi?
Morwasinke vantu ava vana hafere? Awo kuna kara posigongi. Vakareli vanare vaKarunga kwa va pere mpangera zokuponga rutatu momvhura, nose kundindira nononkondo mokuyaponga kumwe poyigongi. (Deuteronomium 16:16) Nkenye mvhura, ose kukara noyigongi yitatu: sigongi sezuva limwe, sigongi somazuva gavali ntani sigongi somazuva gatatu. Mauwa musinke atu gwanene mo moyigongi eyi?
Ayo kunkondopeka elikwatakano lyetu novanavazinyetu. Ngwendi moomu Vaisraeli ngava hafere kupandura Jehova “pokatji kovantu,” nose kuhafera kumukarera kumwe poyigongi. (Episarome 26:12; 111:1) Yigongi eyi kutupa mpito zokuzogera nokulidiva novanavazinyetu wokonombungakriste dapeke ndi wokoyirongo yapeke. Pomuzuhwa, ose kuhafera kulya kumwe poyigongi ano eyi kutuninkisa tu hafere hena yilika oyo. (Yirugana 2:42) Poyigongi eyi ose kulimonena eharo eli ali tu reta kumwe ‘novapuli vakwetetu’ mouzuni mudima.
Ayo kutuvatera tu nkondopeke elikwatakano lyetu naJehova. Pokuvafatwilira Matjangwa, Vaisraeli va ‘kwete egano eyi va va reserere.’ (Nehemiya 8:8, 12) Nose kuhafera mapukururo gomulyo gomoBibeli aga atu gwana koyigongi. Nkenye siparatjangwa sosigongi kutunda moMatjangwa. Kupitira moyiuyungwa nomomalikido, ose kulironga omu natu sikisa mo mpango zaKarunga meparu lyetu. Apa atu zuvhu yihorokwa yovanavazinyetu ava va pita momaudigu, ayo kutukorangeda. Poyigongi yomazuva gatatu, yidanauka yomoBibeli kuturonga yininke yoyinzi meparu. Pwankenye sigongi, kukara po ekuho lyowo ava hara kulikida eligawo lyawo kwaKarunga.
Morwasinke ayi tu retere yigongi ruhafo?
Mauwa musinke ngo ka gwanena mo moyigongi?


text:
Chidzidzo 13
Ndeapi Mashoko Akanaka Pamusoro Pechitendero?
1. Zvitendero zvose zvakanaka here?
Muzvitendero zvose mune vanhu vanoda Mwari nemwoyo wose. Kuziva kuti Mwari anoona vanhu vakadaro uye ane hanya navo mashoko akanaka. Asi zvinosuwisa kuti chitendero chave chichishandiswa kuita zvakaipa. (2 VaKorinde 4:3, 4; 11:13-15) Maererano nezvinotaurwa munhau, zvimwe zvitendero zvinotobatanidzwa pakuita ugandanga, kuurayiwa kwemarudzi evanhu, hondo uye kushungurudzwa kwevana. Izvi zvinosuruvarisa zvikuru vanhu vanotenda muna Mwari nemwoyo wose!
Kunyange zvazvo chitendero chechokwadi chichirumbidza Mwari, chitendero chenhema chinoita zvisingamufadzi. Chinodzidzisa zvinhu zvisiri muBhaibheri, kusanganisira dzidziso dzenhema pamusoro paMwari uye pamusoro pevakafa. Asi Jehovha anoda kuti vanhu vazive chokwadi pamusoro pake.
2. Ndeapi mashoko akanaka pamusoro pechitendero?
Zvinofadza kuti Mwari haanyengedzwi nezvitendero zvinotaura kuti zvinomuda asi izvo zvichinyatsoda nyika yaSatani. (Jakobho 4:4) Shoko raMwari rinoti zvitendero zvose zvenhema i“Bhabhironi Guru.” Bhabhironi raiva guta rekare makatangira chitendero chenhema pashure peMafashamo emuzuva raNoa. Munguva pfupi iri kutevera, Mwari achangoerekana agumisa zvitendero zvinonyengera uye zvinodzvinyirira vanhu.
Pane mamwezve mashoko akanaka. Jehovha haana kukanganwa vanhu vanomuda nemwoyo wose vakapararira muzvitendero zvenhema zviri pasi rose. Ari kubatanidza vanhu vakadaro nokuvadzidzisa chokwadi.
3. Vanhu vanomuda nemwoyo wose vanofanira kuitei?
Jehovha ane hanya nevanhu vanoda zvinhu zvechokwadi uye zvakanaka. Anovakurudzira kuti vasiye chitendero chenhema. Vanhu vanoda Mwari vanoda chaizvo kuchinja kuti vaite zvinomufadza.
Muzana remakore rokutanga, vanhu vaida Mwari nemwoyo wose pavakanzwa mashoko akanaka kubva kuvaapostora, vakaagamuchira nomufaro. Kubva kuna Jehovha, vakadzidza mararamiro matsva anofadza zvikuru uye ane chinangwa netariro. Ivo muenzaniso wakanaka kwatiri nhasi nokuti vakagamuchira mashoko akanaka nokuisa Jehovha pokutanga muupenyu hwavo.
Jehovha anogamuchira vaya vanosiya chitendero chenhema kuti vauye mumhuri yevanamati vake. Kana ukabvuma kukokwa kwaunoitwa naJehovha, uchava shamwari yake, uchava mumhuri itsva ine rudo yevamwe vanonamatawo Jehovha, uye uchawana upenyu husingaperi.
4. Mwari achaunza sei mufaro mupasi rose?
Mamwe mashoko akanaka ndeokuti kutongwa kwechitendero chenhema kuri kuuya. Pasi rose vanhu vachazorodzwa pakudzvinyirirwa. Chitendero chenhema hachizombofizve chakatsausa uye chakaparadzanisa vanhu. Vanhu vose vanenge vachirarama vachabatanidzwa pakunamata Mwari wechokwadi chete.


text:
Hugari hwevanhu
Muchidzidzo cheTaranyika, hugari hwevanhu (population) ishoko rinoreva huhwandu hwevanhu vanogara munzvimbo iri kutaurwa nezvayo. Someunzaniso, guta reHarare rine hugari hwevanhu mamiriyoni 2,8 zvichitevedza manhamba akaburitswa mugore ra2006.
MuZimbabwe vanhu vanosiverengwa mushure memakore gumi (10). Saka nhoroondo yokuverengwa kwevanhu inoti izvi zvakaitwa mukakore 1982, 1992, 2002. Kuverengwa kwevanhu kunotevera kuri kutarisirwa mugore ra 2012. Chirongwa ichi chinotungamirwa neCentral Statistics Office.
Kurerutsa Mutauro[chinja | edit source]
Dekenye zvinoreva huwandu hwevanhu vazhinjisa.


text:
MAZANO OKUTI MHURI IFARE
Kudyidzana Kwamungaita Nevamwe Kana Muri Mumhuri Yokurera
VAMWE AMAI VOKURERA VOKUAUSTRALIA VANONZI MARGARET, * VANOTI: “Aimbova mudzimai womurume wangu akaudza vana vake kuti vasatomboteerera zvandinotaura, kunyange zvinhu zviri nyore zvakadai sokuti ‘Muyeuke kukwesha mazino enyu.’” Margaret anoona sokuti izvi zvakaita kuti iye nomurume wake vasawirirana.
Mhuri dzokurera dzinosangana nematambudziko asina vakawanda uye kazhinji kacho akaoma pakugarisana kwavo nevamwe vasiri mumhuri dzavo. * Vabereki vakawanda vokurera vangatofanira kukurukura nemubereki chaiye wemwana panyaya dzakadai sokumboshanya, kuranga mwana wacho uye kumubatsira nemari. Shamwari nevoukama vanogonawo kuomerwa nokujairana nevatsva vanenge vauya mumhuri yacho. Chimboona kuti mazano eBhaibheri angabatsira sei mhuri yenyu yokurera kuti ikunde matambudziko iwayo.
UKAMA HWOKUTANGA: MUMWE MUBEREKI WEMWANA
Vamwe amai vokurera vokuNamibia vanonzi Judith vanoti: “Amai vevana vangu vokurera vakamboudza vana vavo kuti ini ndaingovawo zvangu mudzimai mutsva wababa vavo uye kuti vana vose vataizobereka vaisazova hanzvadzi nevanin’ina vavo. Mashoko avo akandirwadza chaizvo nokuti ndinoda vana vangu vokurera sokunge kuti ndevangu.”
Nyanzvi dzinobvumirana kuti mubereki wemwana asisiri kugara naye anogona kutadza kuwirirana nemhuri yokurera zvichitoita kuti mhuri iyoyo ipesane. Kazhinji amai vokurera naamai vemwana ndivo vanowanzonetsana. Chii chingabatsira?
Zvaungaita kuti ubudirire: Isa miganhu ine mwero. Mwana wako anogona kushushikana kana ukaedza kuvharidzira kuti asatombodyidzana zvachose newawakanga wakaroorana naye. * Vabereki vemwana, vanova ndivo ‘vakaita kuti aberekwe,’ vanokosha muupenyu hwake. (Zvirevo 23:22, 25) Asiwo kana ukaita kuti wawakanga wakaroorana naye anyanyise kupindira mumba menyu, unogona kuvhiringa kana kutogumbura wawakaroorana naye iye zvino. Edza kuva pakati nepakati, uchiita kuti mubereki iyeye azive pokugumira kuitira kuti udzivirire imba yenyu, asiwo uchiita zvose zvaunogona kuti murambe muchishandira pamwe.
MAZANO KUVABEREKI
- Paunenge uchitaura newawakanga wakaroorana naye, taurai nezvevana venyu morega kuwanza dzimwe nyaya. Somuenzaniso, unogona kumukumbira kana zvichiita kuti ave nenguva yaanogara achifona mukati mezuva. Izvi zvinobatsira chaizvo pane kuti afone chero nguva yaanoda kana kuti usiku.
- Kana mutemo usingakubvumiri kugara nevana vako, pamwe unogona kufona, kunyora tsamba, kutumira meseji kana kuvanyorera tsamba paIndaneti kuitira kuti mugare muchitaurirana. (Dheuteronomio 6:6, 7) Vamwe vanotaura vachionana pavhidhiyo (videoconferencing). Unogona kuziva zvinodiwa nevana vako uye zvinovanetsa wovabatsira zvakanyanya.
MAZANO KUNA VANAAMAI VOKURERA
- Ratidza kuti ‘unonzwira ngoni’ amai vevana nokuita kuti zvijeke kuti hauna kuuya kuzotora nzvimbo yavo saamai. (1 Petro 3:8) Gara uchivaudza kuti vana vakadii, uchinyanya kutaura zvakanaka zvavari kuita. (Zvirevo 16:24) Vakumbire mazano uye vatende kana vakupa.
- Kana amai vevana varipo usanyanyoratidza kufarira vana vacho. Beverly, amai vokurera vokuUnited States vanoti: “Vana vangu vokurera vaduku vaida kundishevedza kuti Mhamha. Takavaudza kuti vanogona kundishevedza kuti Mhamha kana tiri pamba asi vaisafanira kudaro kana vaina amai vavo Jane kana kuti hama dzaamai vavo. Izvi zvakaita kuti ini naJane titange kuwirirana. Takatozoguma tava kubatsira vana pamwe chete pazvinhu zvokuchikoro uye pavaimboshanyira dzimwe nzvimbo nevamwe vana vechikoro.”
MAZANO ANOBATSIRA VABEREKI CHAIVO NEVABEREKI VOKURERA KUTI VAWIRIRANE
- Usataura zvakashata nezvemubereki wevana asisipo kana kuti mubereki wavo wokurera vana vacho vachinzwa. Zviri nyore kungoerekana wava kuita izvi, asi zvinoita kuti vana vanetseke chaizvo. Uyewo hauzivi kuti zvaunenge wataura vana vangazozvitaura sei uye riini. (Muparidzi 10:20) Kana mwana akakuudza kuti mubereki wake kana kuti mubereki wokurera akataura zvakashata nezvako, ratidza kuti une hanya nemafungiro ake. Ungati: “Ndine urombo nezvawakanzwa. Mhamha vako vakandigumbukira uye dzimwe nguva kana vanhu vatsamwa vanotaura zvinhu zvisina kunaka.”
- Edzai kuva nemitemo yakafanana uye marangiro akafanana mose semhuri mbiri. Kana zvisingaiti, tsanangura kusiyana kwakaita zvinhu mumhuri dzenyu, usingashori mumwe mubereki. Chimbofunga mamiriro ezvinhu anotevera:Amai vokurera: Kuda, ndapota yanika tauro rako.Kuda: Kana tiri kwaMhamha, tinongosiya matauro pasi vobva vatiyanikira.Amai vokurera (vagumbuka): Amai venyu vari kukudzidzisai usimbe.Matauriro anotevera haangavi nani here?Amai vokurera (vakadzikamira): Hoo, zvakanaka. Kuno munhu anozviyanikira oga.
- Usarongera vana zvokuita panguva yavanenge vachifanira kuva nemumwe mubereki. (Mateu 7:12) Kana usingakwanisi kuchinja nguva yacho, kumbira mvumo kune mumwe mubereki usati waudza vana zvawaronga.
EDZA IZVI: Ita zvinotevera pauchaonana nemurume kana mudzimai wewawaimbova wakaroorana naye kana kuti weuya ainge akaroorana newawakaroorana naye iye zvino:
- Mutarise kuchiso uchinyemwerera. Usaita zvinoratidza kuti ari kukusvota uye hauna basa naye.
- Mukwazise uchimuremekedza. Somuenzaniso unogona kuti, “Makadini mai (wotaura zita remwana kana kuti rekwaakaroorwa).”
- Kana paine vanhu vakawanda, usangotaura nevamwe chete asi taurawo naye.
UKAMA HWECHIPIRI: VANA VABVA ZERA
Bhuku rinonzi Step Wars rinotaura nezvemumwe mukadzi ainyunyuta kuti murume wake aiwanzotsigirana nevana vake vakura asingatombobvumi kuti vana vake vari kubata mukadzi wake zvisina kunaka. Mukadzi wacho anoti: “Ndinokurumidza kushatirwa.” Ungaita sei kuti ukama hwako newawakaroorana naye husakanganiswa nevana vabva zera?
Zvaungaita kuti ubudirire: Iva netsitsi. Bhaibheri rinoti: “Mumwe nomumwe ngaarege kuramba achitsvaka zvake oga, asi zvomumwe munhu.” (1 VaKorinde 10:24) Edza kunzwisisa manzwiro evamwe. Vana vokurera vabva zera vanogona kunge vachityira kuti mubereki wavo anogona kupedzisira asisavadi. Kana kuti vanogona kuona sokuti kana vakafarira mubereki wokurera, zvinoita sokuti havasisina basa nevabereki vavo. Vabereki vevana vanogonawo kutya kutsiura vana vavo vachifunga kuti vana vacho vanopedzisira vasisavadi.
Pane kumanikidzira kuti muve noushamwari, ita kuti ushamwari hwako nemwana wokurera hungouya hwoga. Kazhinji hakusi kuchenjera kuedza kumanikidzira kuti munhu ade mumwe munhu. (Rwiyo rwaSoromoni 8:4) Saka usatarisira kuti vana vako vokurera vakude zvakanyanya.
Usangotaura chero zvangouya mupfungwa, kunyange kana usingabatwi zvakanaka. (Zvirevo 29:11) Kana uchiona zvichikuomera chaizvo kudzora rurimi rwako, nyengetera sezvakaita Mambo Dhavhidhi weIsraeri uyo akati: “Haiwa Jehovha, isai murindi pamuromo wangu; isai murindi pasuo remiromo yangu.”—Pisarema 141:3.
Kana mukasarudza kugara muimba yakakurira vana vacho, ungashamisika kuona kuti vanenge vachida chaizvo imba iyoyo. Usanyanyochinja-chinja zvinhu mumba, kunyanya mumakamuri avagara vachishandisa. Munogonawo kufunga nezvekutamira kune imwe imba.
EDZA IZVI: Kana vana vako vakura vokurera vachiramba vasingakubati zvakanaka kana kuti vasingakuremekedzi, taura newawakaroorana naye manzwiro auri kuita uye nyatsoteerera paanenge achitaura mafungiro ake. Usamanikidza wawakaroorana naye kuti atsiure vana. Asi ingoedzai kunzwisisana imi pachenyu muri vaviri. Kana ‘mukabvumirana pakufunga’ pane zviri kuitika, munogona kuisa misoro pamwe kuti muvandudze zvinhu.—2 VaKorinde 13:11.
UKAMA HWECHITATU: SHAMWARI NEVAMWE VOUKAMA
Vamwe amai vokurera vokuCanada vanonzi Marion vanoti: “Vabereki vangu vaigara vachipa mwanakomana wangu zvipo asi vasingapi vana vemurume wangu. Isu ndisu taizovatengera asi dzimwe nguva taishaya mari yacho.”
Zvaungaita kuti ubudirire: Koshesa mhuri yako itsva. Udza hama dzako neshamwari kuti wakazvipira kumhuri yako itsva. (1 Timoti 5:8) Kunyange zvazvo ungasatarisira kuti hama dzako dzose neshamwari dzingoerekana dzava kufarira mhuri yako itsva, unogona kudziudza kuti dzisava norusaruro uye dzibate mhuri yako zvakanaka. Vatsanangurire kuti vana vanorwadziwa zvakadii kana vakasarurwa uye vakaratidzwa kuti havadiwi.
Edza kuita kuti vabereki vewawakanga wakaroorana naye vavewo nezvavanoita muupenyu hwevana vako. Vamwe amai vokuEngland vanonzi Susan vanoti: “Ndakaroorwazve mwedzi 18 pashure pokunge murume wangu wokutanga afa, uye zvakanga zvakaoma kuti vabereki vake vafarire murume wangu mutsva. Zvinhu zvakazoita nani patakavabvumira kuti vavewo nezvavanoitira vana, tichiita kuti vana vavafonere, uye tichivatenda norutsigiro rwavaipa.”
EDZA IZVI: Ona kuti ishamwari kana kuti hama ipi yausingawirirani nayo uye kurukura newawakaroorana naye kuti mungaita sei kuti muwirirane nayo.
Mhuri yenyu yokurera inogona kuomerwa nekuwirirana nevaya vasiri mumhuri yacho. Asi shandisai mazano emuMagwaro uye mhuri yenyu ichawana chikomborero chinovimbiswa neBhaibheri kuti: “Imba inovakwa nouchenjeri, uye inosimbiswa kwazvo noungwaru.”—Zvirevo 24:3.
^ ndima 3 Mamwe mazita akachinjwa.
^ ndima 4 Kana uchida mamwe mashoko okuti ungakunda sei mamwe matambudziko, ona nyaya dzine musoro uri pakavha unoti “Mazano Anobatsira Mhuri Dzokurera” dziri muMukai! yaJuly-September 2012 yakabudiswa neZvapupu zvaJehovha.
^ ndima 8 Kana wawakanga wakaroorana naye achiratidza kuti anogona kukuvadza mhuri yenyu, ungatofanira kuisa miganhu yakasimba kuti udzivirire mhuri yako.
ZVIBVUNZE KUTI . . .
- Ndingaita sei kuti ndiwirirane neaimbova murume kana mudzimai wewandakaroorana naye?
- Tingabatsira sei hama neshamwari kuti dzisakanganisa mhuri yedu?